Paavo Hautalan blogi: elokuuta 2009\nYllätyksiä päivän ohjelmaan\nAjattelin, että tuoreet mustikat taisivat jäädä tältä kesältä saamatta, mutta ei sittenkään. Sain tilaisuuden ostaa innokkaalta marjan kerääjältä kolme ämpärillistä hyvälaatuista mustikkaa. Terho ja Sini ostivat toiset kolme ämpärillistä samalta kerääjältä. Marjojen perkaamisessa on iso urakka. Pari ämpärillistä puhdistui eilen.\nMuutama päivä sitten löysin keltaista talomaalia ja vihreää kattomaalia naapuritalon lämmönjakokeskusta siivotessani. Maalit ovat ongelmajätettä. Mietin, että mihin nämä maalit voisin, käyttää.\nNaapurissa on "kaatopaikkatuomion" saanut autokatos/varasto, joka on melko ränsistyneen näköinen, tasakattoinen, tukipilarit vinossa oleva rumilus. Sain inspiraation "huitaista" nämä maalit tuohon vanhaan rötisköön. Kun olin saanut työn valmiiksi, alkoi kova sade. Maali alkoi valua pois seinistä. Tuli kiire viritellä pressuja seinien suojaksi. Annen kanssa onnistuimme saamaan pressut paikoilleen. Nyt tuo rötiskö on kuin suojelukohde. Ohikulkijat varmaan ihmettelevät, että kannattiko noin huonoon rakennukseen tuhlata maalia? Osaatko arvata mihin pensselöin tuon vihreän peltikattomaalin? Rötiskössä on vihreä huopakatto.\nLähettänyt Paavo Hautala pvm 8/31/2009 07:48:00 ap. 3 kommenttia:\nMuuttunut tilanne tuntuu oudolta\nNaapuritalo on nyt tyhjä. Tuntuu oudolta, kun Mikael ei enää juoksekaan aamulla yöpaita päällä mummin ja ukin ovelle ja huuda reippaalla äänellä: "Hei mummi ja ukki!" Kylämatka piteni n. viidellä kilometrillä. Onneksi saamme olla samassa kaupungissa ja näemme toisiamme melko usein. Mikaelin elämässä on tapahtunut nyt paljon muutoksia. Hoitoon meno, kodin muutto ja Sini-äidin kouluun, meno. Hyvin hän on tähän mennessä selvinnyt. Toivottavasti me vanhemmatkin selviämme yhtä hyvin kaikista muutoksista, joita eteemme tulee.\nTerho sanoi, että ei mene kovin kauan, kun Mikael tulee pyörällä mummilaan.\nLähettänyt Paavo Hautala pvm 8/29/2009 10:16:00 ip. Ei kommentteja:\nVesi, veri ja Henki todistavat Sankarista, joka auttaa!\n"Hän, Jeesus Kristus, on tullut veden ja veren kautta - ei ainoastaan veden, vaan veden ja veren. Ja Henki on todistaja, sillä Henki on totuus. Todistajia on näin kolme: Henki, vesi ja veri, ja nämä kolme todistavat yhtäpitävästi." (1 Joh. 5:6-8.)\nVanhassa testamentissa tarvittiin asian vahvistamiseksi kaksi tai kolme todistajaa. Jumala antaa Jeesuksen jumaluudesta kolme vahvaa todistusta. Mihin tilanteeseen veden todistus liittyy? Jeesuksen kasteen yhteydessä koko jumaluus oli läsnä. Isä puhui taivaasta, Poika oli kastevedessä ja Henki laskeutui Jeesuksen ylle "kyyhkysen" tavoin näkyvästi. Veren todistus liittyy ristiin ja Pyhän Hengen todistus on läsnä kaiken, aikaa.\nMeillä on Raamatussa monia vahvoja todistajia, jotka todistavat Jeesuksen jumaluudesta ja hänen ainutlaatuisesta tehtävästään. Johannes Kastaja, samarialainen nainen, apostolit, kirjoitukset, Jeesuksen teot, marttyyrit jne. Usko Jeesukseen perustuu siis vahvoihin todistuksiin. Lunastuksemme ei kuitenkaan perustu tietoon vaan siihen mitä Jeesus on tehnyt puolestamme. Jeesuksen voitto maailmasta, synnistä ja paholaisesta takaa myös meidän voittomme. Jeesus lahjoittaa oman voittonsa meille, kun hyväksymme sen ja otamme Hänen voittonsa ansiot vastaan uskon kautta. Jeesus on todellinen sankari. Sankari, joka auttaa! Ei löydy toista Hänen vertaistaan! Jeesus on suurin voittaja. Hän antaa voittajille monia ihmeellisiä lupauksia. Ne löytyvät Raamatusta. Lue esim. Joh. 16:33; 1 Joh. 4:4; Ilm. 2:7,11; 3:5,21; 12:11; Room. 6:1-6. Mitä voimme oppia näiden tekstien sisältämistä lupauksista? Jeesus antaa nämä lupaukset oman voittonsa perusteella.\nMaailmassa kilpaillaan hyvin paljon. Tälläkin hetkellä on menossa monenlaisia kilpailuja. Yksilöt, joukkueet ja maat kilpailevat keskenään monissa eri lajeissa. Voittajia juhlitaan ja palkintoja jaetaan. Joskus palkintoja otetaan voittajilta pois, kun saadaan selville, että sääntöjä on rikottu ja voitto on saavutettu vilpillisin keinoin. Tämä aiheuttaa häpeää niin urheilijoille kuin valmennusrenkaalle ja urheilijoiden kotimaallekin. Luottamus puhtaaseen kilpailuun on hiipunut. En ole kuullut, että kukaan olisi antanut voittamiaan palkintoja toisille. Ihmettelen sitä, että kuuluisien urheilijoiden palkinnoilla ja jopa urheiluvälineillä "tehdään rahaa", kun niitä asetetaan näytteille ja ihmisiltä peritään maksuja, kun he saavat katsella niitä hetken.\nMaailmassa on käynnissä joka hetki suuri valtataistelu. Tässä taistelussa emme ole sivusta seuraajia. Olemme mukana tässä taistelussa tahdoimmepa tai emme. Kysymys on herruudesta. Kuka on herramme? Kuka omistaa meidät ja kenenkä palvelijoita olemme? Kenen puolelle olemme antautuneet?\n"Sen, joka voittaa, minä annan istua kanssani valtaistuimellani, niin kuin minäkin olen voittoni jälkeen asettunut Isäni kanssa hänen valtaistuimelleen." (Ilm. 3:21.) Tämän lupauksen edellä on sana, joka tekee meidän unelmistamme totta. "Minä seison ovella ja kolkutan. Jos joku kuulee minun ääneni ja avaa oven, minä tulen hänen luokseen, ja me aterioimme yhdessä, minä ja hän." Kun me annamme ensin Jeesuksen istua sydämemme valtaistuimella, niin sitten me saamme kerran istua Hänen valtaistuimellaan. Jeesus ei taistele vallastaan. Hän ei pidä "mustasukkaisesti" kiinni omista oikeuksistaan valtaan nähden. Hän on valmis jakamaan valtaistuimensa omiensa kanssa. Jeesus on tottunut luopumaan omastaan meidän hyväksemme. Tässä on Hänen rakkautensa ja suuruutensa salaisuus. Siitä todistavat vesi, veri ja Henki!\nLähettänyt Paavo Hautala pvm 8/29/2009 03:43:00 ip. Ei kommentteja:\nNaapuritalon remontti on jatkunut edelleen. Olen noussut katolle. Katon kuntotarkastus oli paikallaan. Useita kymmeniä kattonauloja piti poistaa ja vaihtaa ne peltikattoruuveihin. Sain avukseni Tonin. Toni tuli käymään Kuusamossa, koska hän palautti autoni, jonka lainasin nuorille pariksi viikoksi. Katto pitää ensin pestä panssaripesulla ja sitten alkaa katon maalaus. Ostin jo maalinkin. Arvaatko minkä väriseksi aion katon maalata?\nTällä hetkellä katon väri on vihreä.\nTerho ja Sini ovat muuttaneet jo suurimman osan tavaroistaan uuteen kotiinsa. Muutossa on kova homma. Samalla tulee tehtyä inventaariota. Omakotitalot ovat oikeita "romunkeräyspaikkoja."\nLVI-mies kävi tarkastamassa lämmönjakokeskuksen ja vaihtamassa uuden vesipostin talon päätyyn. Vanha vesiposti olikin epäkunnossa.\nVeljekset Janne ja Jukka kävivät kylässä. He asuvat Oulussa. Tulivat auttamaan Terhoa ja Siniä muutossa. Heikki, Tarja, Ansku, Jani ja Alisa olivat myös muutto- ja siivoushommissa. Annella oli tänään vapaapäivä, joka meni keittiöhommissa. Rieskat, sämpylät ja muut herkut tekivät "kauppansa" ja maistuivat oikein hyviltä.\nKuulin tänään, että naapurin Maija on myymässä taloaan. Maija sanoi, että hänen talonsa olisi ollut Terholle ja Sinille oikein sopiva.\nHuomenna on mukava mennä kirkkoon, sanaa tutkimaan, laulamaan ja rukoilemaan yhdessä sisarien ja veljien kanssa. Tutkimme edelleen Johanneksen kirjeitä. Raamatun tutkistelun aiheena on: "Jumalan Poikaan uskominen."\nNaapuri pyysi minua katsomaan hänen puutarhassaan kasvavaa hienoa kasvia. Kukan nimi on Pikkuängelmä. Se olikin mielenkiintoinen ja herkkä kasvi.\nLähettänyt Paavo Hautala pvm 8/28/2009 09:05:00 ip. Ei kommentteja:\nNuoret laukkaavat Hepokaarteelle. Tämä on se salaisuus, jota en heti kertonut. Terho ja Sini ovat ostaneet talon Torangin kaupunginosasta. Nyt he ovat muuttopuuhissa. Kun asia alkoi varmistua, laitoin Koillismaan Uutisiin ilmoituksen: Vuokralle tarjotaan: Ok-talo Tolpanniemestä Kuusamosta esim. useammalle opiskelijalle. P. 040 847 4582.\nSoittoja tuli paljon. Samassa lehdessä oli koirankoppi-ilmoitus. Puhelimen soidessa oli kiinnostavaa tietää, että haluaako soittaja koirankopin vai ok-talon? Kun koirankoppia tultiin hakemaan viiden miehen voimalla, selvisi, että yksi miehistä oli Terhon ja Sinin ostaman talon omistaja.\nSyyskuun ensimmäisenä päivänä saamme naapuriimme kolme opiskelijaa. Jouni, Juuso ja Paavo opiskelevat liikunnanohjaajiksi. He ovat kotoisin Oulusta ja Kemijärveltä. Eilen kirjoitimme vuokrasopimukset. Pojat ovat fiksuja nuoria aikuisia. Juuso on kumparelaskija, joka on osallistunut olympialaisiin. Sijoitus oli kahdeksas.\nLähettänyt Paavo Hautala pvm 8/28/2009 08:51:00 ap. Ei kommentteja:\nSuvi, Toni ja Jessica muuttavat tulevan syksyn aikana Kajaaniin. Suvi jatkaa tammikuussa sairaanhoitaja-opintojaan ja Toni pitää hyvää huolta Jessicasta. Toivottavasti Kajaanista löytyy sopiva vuokra-asunto.\nOlimme tyttäremme luona kaksi yötä, - meno ja tulomatkalla. Aika meni nopeasti pienten puuhasteluiden merkeissä. Anne osti Jessicalle mielenkiintoisen menopelin, "puhuvan mopon." Moposta kuuluu laulua, soittoa ja puhetta, riippuen siitä mistä napista painaa. Tästä lelusta on iloa pitkäksi, aikaa.\nMinulla oli puutarhatöitä. Leikkasin orapihlaja-aidan ja silppusin oksat pieniksi, jotta ne mahtuivat biojätesäiliöön. Pensasaidan parturointi muutti pienen puutarhan ilmettä siistimmäksi. Kukat, jotka alkukesästä istutimme Suvin kanssa, ovat kukoistaneet koko kesän komeasti. Kauniilta ne näyttivät nytkin. Koska nuoret muuttavat pian Kajaaniin, niin nappasin penkin reunaan istuttamani eloisan vihreät koristeheinät ja istutin ne eilen Kuusamon kotimme kukkapenkin reunuskasveiksi, lähelle suihkulähdettä. Kukkapenkkimme loistokkuus on lisääntynyt. Yksi Gladiolus on avannut upean kukintonsa ja muut seuraavat perässä, jos lämpimiä ilmoja riittää tarpeeksi pitkään. Tertturuusut, "Nina Weibull", ovat syvän punaisia ja vaaleanpunaiset, aniliinin punaiset ja valkoiset syysleimut ovat nyt parhaimmillaan. Luojamme on luonut kaikki kauniit kukat, iloksemme.\nMatkalla sain kipinän mehiläisten hoidosta. Sanni-tätini kertoi edesmenneen miehensä, Kyösti Oinosen, mehiläistenhoitoharrastuksesta. Sanni antoi minulle "Mehiläisten hoitajan käsikirjan" ja ullakolta kävimme hakemassa yhden mehiläispöntön tarvikkeet, jotka pakkasimme autoon. Tavoitteena on saada yhteen pönttöön mehiläisyhdyskunta, ensi kesäksi.\nSannin luona olimme myös kaksi yötä, - meno ja tulomatkalla. Sannin talo on kauniilla paikalla, lähellä järveä. Anne ja Sanni kävivät aamu-uinnilla. Itse olin vielä tuohon aikaan peiton alla lämpimässä ja tyydyin myöhemmin vain, suihkuun.\nSunnuntaiaamuna kävimme Sannin kotikirkossa, jonka kirkkokuorossa Sannilla on oma paikkansa. Alavuden kauniissa kirkossa oli järjestetty tuona aamuna vanhempien ihmisten ehtoolliskirkko. Heti kirkkoon tullessamme saimme ystävällisen ja lämpimän vastaanoton. Kirkkoherra, Timo Kumpunen, toivotti kaikki kirkkoon saapuvat kädestä pitäen tervetulleiksi. Jumalanpalveluksessa avusti kappalainen, Elina Mäki. Saarnatekstit ja puheet vetosivat kuulijoihin ja haastoivat kuulijat itsetutkisteluun ja nöyrtymiseen ja syntien tunnustamiseen. Jumalan sana, rukoukset ja virret vaikuttivat kuulijoihin, elähdyttävällä tavalla.\nJumalanpalveluksen jälkeen tutustuimme Tapuli-kahvilaan, jossa pidettiin myyjäisiä lähetyksen hyväksi. Käsityöt ja tiikerikakut käsissämme jatkoimme matkaa iloisella mielellä.\nNavigaattori ohjasi meidät koko matkan mukavia teitä määränpäähämme. Ajelimme mutkaisia hyviä ja kauniita teitä kaikessa rauhassa katsellen ja ihastellen Suomen luonnon kauneutta. Moni tie oli meille aivan uusi tuttavuus. Toisinaan heräsi epäilys, että olemmekohan oikealla tiellä, koska tie näytti kapealta ja mutkaiselta. Kaikki tiet eivät olleet siis pääteitä. Lämpimät ja aurinkoiset ilmat seurasivat matkaamme lähes koko ajan. Kankaanpäässä pysähdyimme mm. Kankaanpään kirkon kohdalla, koska halusin ottaa kuvan "rippikirkostani." Muistelin aikaa, jolloin olin Kankaanpään ammattikoulussa ja kävin silloin rippikoulun 15-vuotiaana, kirkkoherra Sakari Pöyhösen johdolla. Olisin käynyt katsomassa kirkkoa sisältä, mutta suuret ja vahvat ovet olivat valitettavasti tiukasti, kiinni.\nKankaanpäässä olisi ollut mukava poiketa Mikon ja Kaarinan luona, mutta aikataulu olisi saattanut muodostua liian kiireiseksi, koska Lavian kautta kulkeva reittimme oli meille vieras, emmekä osanneet arvioida matkaan tarvittavaa aikaa kovin tarkasti. Lavian kohdalla muistelimme, veljeni Raimon vaimoa, Siskoa, joka on Laviasta kotoisin. Heidät vihittiin Keski-Porin kirkossa 1975. Nykyisin he asuvat Ylöjärvellä. Näimme heidät ja heidän Teemu-poikansa Marian ja Markuksen häissä.\nMaanantaina 24.8 saavuimme Kajaaniin. Nostin perunan, jonka alkukesästä Annen kanssa istutimme. Peruna oli kasvanut hyvin. Anne poimi marjat pensaista ja valmisti niistä mehun talven varalle. Teimme koko ajan puutarhatöitä ja saimme kaikki syystyöt tehdyiksi. Suojasin myös omenapuut jäniksiltä. Viime talvena jänikset söivät omenapuut melko pahoin. Onneksi puut eivät kuolleet kokonaan. Hauskat verkkotötteröt jäivät seisomaan puiden ympärille kun lähdimme Kuusamoon.\n91-vuotias Irma isomummi touhusi kotihommia tuttuun tapaansa hyvin terhakkaana. Arvo lepäili aika paljon sängyssä, mutta käväisi sentään ulkonakin rollaatorin tukemana.\nIrman puheista jäi mieleeni hänen huolensa sikainfluenssasta. Irma sanoi, että jos hän saa tuon taudin, niin hän ei kestä sitä. Irma totesi, että tämä tauti tappaa vanhukset. Jospa Suomi säästyisi tältä, kulkutaudilta.\nSaavuimme Kuusamoon keskiviikkona 26.8. klo 19.30. Autossamme oli monenlaista tuliaista, mm. Annen hääpuku 32 vuoden takaa.\nMatka oli onnistunut ja virkistävä. Oli mukava nähdä sukulaisia ja ystäviä. Kiitos Tarjalle ja Hannulle ja nuorelle parille hyvistä, juhlista. Pidit, Hannu, hyvän puheen tyttärellesi ja vävyllesi. Siinä olivat kaikki ne elementit, jotka tekivät puheesta tilanteeseen sopivan. Huumoriakin oli mukana ihan piristävästi.\nKiitos Suville, Tonille, Sannille, Ailalle ja Reijolle (Oulainen) vieraanvaraisuudestanne ja hyvistä keskusteluhetkistä.\n"Jo ovat vuokot puhjenneet kallion kielekkeelle." Tietääkö kukaan sukulaisistani, kuka on sanonut eo. sanat? Esitin tämän kysymyksen eräälle henkilölle matkan aikana, mutta em. henkilö ei osannut arvata kuka sukulaisistani on näin runollisesti ilmaissut itseään.\nLähettänyt Paavo Hautala pvm 8/27/2009 09:37:00 ap. 2 kommenttia:\nPalasimme kotiin häätunnelmissa!\n20.-26.8. olimme Annen kanssa matkoilla. Torstaina 20.8. ajelimme Ouluun. Olimme yötä Suvin ja Tonin luona. Perjantaina 21.8. ajelimme Alavudelle ja yövyimme Sanni-tädin luona. Lauantaina 22.8. ajelimme Kullaan kirkkoon, jossa Maria Särkijärvi ja Markus Lindholm sanoivat toisilleen, "Tahdon!" Pastori Hannu Anttoora piti koskettavan vihkipuheen, kanttori Ilkka Liuskallio soitti häämarssit (T. Kuulan Häämarssin ja T. Mendelssohnin Häämarssin, Kesäyön unelman) ja säesti yhteislaulun, virren 822 "Se tuntee onnen syvän." Kaasona oli Jenni Ylikarhi ja Bestmaninä Jarno Mastomäki. Kullaan kirkkoon oli saapunut runsaasti hääväkeä, lähes 200 henkeä. Tilaisuus oli lämminhenkinen ja kaunis. Marian kummitädin tytär, Veera Ylä-Jääski, soitti kauniin pianokappaleen: Lintu (L'oiseau ).\nHääväriksi oli valittu energinen oranssi. Väri sopi hyvin nuoruuden intoa ja tarmokkuutta uhkuville nuorille. Juhlajärjestelyt oli tehty huolella. Kaikki sujui mutkattomasti suunnitelmien mukaan.\nHääpari marssi kirkosta, riisisateen alla, mustan ratsun vetämiin vaunuihin ja näin siirryttiin, Kullaan seurantalo Harjulaan, viettämään hääjuhlaa.\nKaikille vieraille oli varattu oma istumapaikkansa. Minua vastapäätä istui Sisko Uusitalo. Tämä oli mielenkiintoinen johdatus, sillä kuulin ensimmäisen kerran Siskolta, että sisareni tytär, Maria, seurustelee Siskon miehen, Viljo Uusitalon, sukulaisen kanssa. Sanoin silloin Siskolle, että mehän ollaan sitten jo melkein sukulaisia.\nViljo, joka oli läheinen naapurimme Hiilimäessä, ei ollut häissä, koska hän nukkui pois viisi vuotta sitten. Sisko muisteli yhteisiä hetkiämme, suurella lämmöllä ja itkien hän hyvästeli meidät kotimatkalle juhlan, jälkeen.\nKaikki muut sisarukseni olivat häissä, paitsi Helena ja Mikko. Helenan kohdalla poissaolon syy oli harmillinen, koska hän erehtyi päivässä. Helenan mielessä oli ajatus, että häät ovat vasta seuraavana viikonloppuna. Olimme, Helena, kaikki harmissamme puolestasi ja koimme syyllisyyttä siitä, ettemme olleet ottaneet sinuun yhteyttä aiemmin. Näin voi käydä kenelle tahansa, koska työtä ja touhua on paljon, eikä kaikkia ehdi aina varmistaa riittävän ajoissa. Toivottavasti muiden sisarusten raportit, ja häistä otetut kuvat ja videot tuovat juhlan myös Helenan ja Mikon koettavaksi, ainakin jollakin tasolla. Häät ovat mukava tapa tavata sukulaisia, koska tunnelma on kaikilla iloinen ja kaikki näyttävät jo iloisuudenkin tähden nuoremmilta kuin hautajaisissa.\nHääateria oli runsas ja monipuolinen ja ruoka maistui hyvältä. Ohjelmassa jäin kaipaamaan enemmän leikkimielistä ohjelmaa ja yhteislaulua sekä häävieraiden esittelyä. Suurin osa vieraista oli ainakin minulle tuntemattomia ja vieraiksi he jäivät juhlan jälkeenkin.\nLähettänyt Paavo Hautala pvm 8/26/2009 10:16:00 ip. Ei kommentteja:\nTyöt eivät tekemällä lopu!\nNaapuritalon pihassa kasvaa iso petäjävanhus, jonka oksat kaartuvat talon katolle. Tästä on se harmi, että räystäskourut ovat täynnä neulasia. Tänään päätin tehdä asialle jotakin. Soitin Pasille, joka on tehnyt paljon raivaustöitä. Pasilla sattui olemaan vapaata. Hänellä on oksasaha, joka kiinnitetään pitkään puuvarteen. Näin pystyy maasta käsin sahaamaan oksia puusta. Minulla oli varreksi ainoastaan harjan varsi. Kiinnitimme sen sahaan. Tämän avulla Pasi pystyi, tikkaita hyväksi käyttäen, sahaamaan melko korkealta, katolle kaartuvia oksia. Katolta käsin sahaaminen onnistui myös melko hyvin. Pasi sanoi, että hän nauttii tällaisesta työstä. Sen kyllä huomasi.\nKun oksat oli saatu puusta irti, ne karsittiin. Risut sain viedä Haatajalle, joka tekee niistä ensiksi hakkelusta ja sitten niistä tehdään kompostoimalla multaa. Paksummat oksat sahattiin polttopuiksi ja ohuemmista oksista Pasi tekee pieniä kiekkoja, joista hän askartelee erilaisia käsitöitä. Puun kaikki osat menivät hyötykäyttöön. Pasi on tehnyt hienon kirjahyllyn kiekoilla päällystetyistä laudoista. Teimme kerran Kuukkeli-Kerhossa pannunalusen tällä menetelmällä ja siitä tuli erittäin kaunis ja omaperäinen työ. Kaikilla onnistui työ hyvin, Pasin opastuksella.\nKylläpä maalarinteippien irrottamisessa oli kova homma. Teipit olivat liimautuneet tiukasti alustaansa. Koko talo oli vielä kerran kierrettävä ympäri valkoinen maalipurkki ja pieni pensseli kädessä fiksauksia tekemässä. Koko päiväksi riitti puuhaamista.\nKylvin myös syyslannoitteen puutarhakasveille ja nurmikolle.\nHuomenna lähdemme häämatkalle. Tarja-siskoni ja hänen miehensä, Hannun, tytär, Maria, vihitään 22.8., Kullaan kirkossa, Markus Lindholmin kanssa. Mielenkiintoinen matka alkaa jo huomenna. Kiitän esirukouksista!\nLähettänyt Paavo Hautala pvm 8/19/2009 11:03:00 ip. Ei kommentteja:\nMaalausremontti on nyt suoritettu loppuun\nKuukkelintie 1:ssä oleva talo on nyt saanut uuden maalipeitteen. Saimme Tonin kanssa urakan tehtyä tänään n. klo 18.00. Työ edistyi vinhaa vauhtia Vinhalla. Talo näyttää ihan uudelta. Työ onnistui tosi hyvin. Vielä täytyy repiä maalarinteipit pois ja pestä mm. ikkunat.\nEräs henkilö oli jo kiinnostunut tietämään, että mikä se salaisuus oikein on, josta kirjoitin? Kerron myöhemmin, kun asia varmistuu. Voi mennä syyskuun puolelle.\nJessica on oppinut uusia temppuja. Hän istuu mielellään sellaisessa aparaatissa, jossa on pyörät alla ja jalat ulottuvat lattiaan. Tällä laitteella pääsee liikkumaan. Siinä oppii ottamaan askeleita turvallisesti. Se on sellaista kävelyn "kuivaharjoittelua". Jessica täyttää pian kahdeksan kuukautta. Hänellä on tutkiva katse ja eloisa temperamentti. Ensimmäisen vuoden aikana lapsen kehitys on nopeaa.\nLähettänyt Paavo Hautala pvm 8/18/2009 08:54:00 ip. Ei kommentteja:\nJuorupadassa kypsyy myrkkysoppa\n"Riita syntyy kuin rako patoon - tuki se, ennen kuin vesi nousee!" (San. 17:14.)\nRiidat aiheuttavat ihmissuhteisiin säröjä ja ne voivat kasvaa raoiksi, ellei niitä tukita tarpeeksi ajoissa. Joku on sanonut, että suurenkin tulipalon voi sammuttaa kupillisella vettä, jos sitä käyttää ajoissa.\nIhmisten käyttämillä sanoilla on suuri vaikutus hyvään tai pahaan ilmapiiriin, jonka he luovat ympärilleen.\nYksikin loukkaava sana, riittää rikkomaan välit pitkäksikin aikaa.\nLapset oppivat kielenkäytön kotonaan. Vanhempien tulisi kiinnittää paljon huomiota sanoihin, joita he käyttävät, keskustellessaan kotonaan. Ystävällisyys, rakkaus ja lempeys tulevat esille jo äänen sävyssä. Lujuus ja lempeys ovat kaksi ominaisuutta, joita ei ole helppo yhdistää toisiinsa. Molemmat ovat ehdottoman tärkeitä lasten kasvatuksessa. Jos kotona huudetaan ja korotetaan ääntä, lapset tekevät samoin. Jos kodissa käytetään ankaria, kiukkuisia ja moittivia sanoja, lapsi purskahtaa usein itkuun ja kyyneleet valuvat pitkin poskia. Koska lapset ovat herkkiä, nämä itkukohtaukset painuvat syvälle mielen sopukoihin ja sieltä ne nousevat esille onnettomina mielikuvina ja ne heittävät synkkiä varjoja "sielun maisemaan", jopa aikuisiällä.\nKotiin ei saisi päästää riitaa ja epäsopua. Kodin rauha on asia, jota pitäisi vaalia ja varjella kaikin keinoin. Paras apu tulee ylhäältä. Jokapäiväinen tehtävämme on huolehtia siitä, että Jeesus on sydämessämme ja kodissamme. Jeesus antaa itsehillintää, tyyneyttä ja kärsivällisyyttä. Vanhempien tulisi puhua lapsilleen ystävällisesti ja lasten tulisi puhua vanhemmilleen kunnioittavasti. Juorupadassa kypsyy myrkkysoppa, joten sen hämmentäminen on viisainta lopettaa heti alkuunsa.\nLähettänyt Paavo Hautala pvm 8/17/2009 10:53:00 ip. 2 kommenttia:\nMatkapuhelimeeni tuli tänään suruviesti\nAurinko paistoi koko päivän ja oli lämmintä. Maalausprojekti jatkuu edelleen. Toni tuli tänään Oulusta ja hänkin ehti heilutella pensseliä jonkin aikaa. Nyt on luvattu sadetta alkuviikon, joten maalaaminen pitää jättää, toiseen kertaan.\nLomani jatkuu 12.9. saakka ja sitten aloitan jälleen työni.\nSain tänään suruviestin. - Timo Ahava, Haparandalta, nukkui pois tänä aamuna pitkän koettelevan sairauden murtamana. Opin tuntemaan Timo Ahavan ollessani työssä Torniossa. Ahavan perhe oli meille läheinen. Harri, Seppo ja Monica tulivat tutuiksi seurakunnan kautta. He olivat silloin teini-ikäisiä nuoria ja meillä oli vilkasta nuorisotoimintaa yhdessä Kemin nuorten kanssa. Perheeseen kuuluu myös pikkuveli, Petteri. Petteriä emme oppineet tuntemaan kovin hyvin, koska hän ei ollut seurakunnan yhteydessä samalla tavalla kuin Ahavan muut perheen jäsenet. Timo Ahava oli aina hyväntuulinen, auttavainen ja toiset huomioon ottava hyvin lämmin ihminen. Hän oli hyvä perheen isä. Timon puoliso, Marjatta Ahava, seisoi miehensä rinnalla loppuun asti. Marjatta hoiti miestään hyvin ja auttoi häntä pitkän sairauden aikana uskollisesti.\nOtamme osaa Timo Ahavan omaisten suruun. Saakoon Herra lohduttaa teitä kaikkia ylösnousemuksen toivolla. Elämä ei ole aina helppoa. Sairaudet ja muut vastoinkäymiset tuovat tuskaa, murhetta ja huolta. Sana kehottaa meitä heittämään kaikki murheemme Herralle. Hän on luvannut pitää meistä huolen, kaikkina elämämme päivinä.\nAhava on hepreaa ja sanan merkitys on "rakkaus". Saakoon Jumalan rakkaus kantaa, nostaa ja pelastaa teidät kaikki kerran taivaan kotiin, jossa ei ole enää sairautta, kuolemaa eikä kyyneleitä.\nRukouksin muistaen Paavo, Anne ja lapset perheineen\nLähettänyt Paavo Hautala pvm 8/16/2009 10:25:00 ip. 2 kommenttia:\nJumalan lapseus ja ihmisen arvokkuus\n"Pysähdy miettimään, mitä lupaus Jumalan lapseudesta merkitsee. Tuoreimpien tietojen mukaan maailmankaikkeudessa on yli neljäsataa miljardia näkyvää galaksia, joissa kaikissa on miljardeja tähtiä. Kuka tietää, kuinka paljon tähtien joukossa on planeettoja ja kuinka monilla on älyllistä elämää? Kun otamme huomioon planeettamme pienuuden omasta pienuudesta puhumattakaan, eikö olekin ällistyttävää, että Jumala, joka loi tämän kaiken, rakastaa meitä ja on ottanut meidät lapsikseen? Sen pitäisi kertoa meille, miten tärkeitä olemme Jumalan silmissä. Millaisen toivon, varmuuden ja luottamuksen se antaakaan meille tulevaisuuden suhteen, olivatpa nykyiset olosuhteemme miten vaikeita hyvänsä. Jumala, kaiken Luoja, rakastaa meitä, huolehtii meistä ja kutsuu meitä lapsikseen."\nLähettänyt Paavo Hautala pvm 8/15/2009 10:28:00 ip. Ei kommentteja:\nKuusamon ja Oulun välillä on kova trafiikki\nTänään oli hyvä maalausilma. Sain maalattua julkisivun seinää ihan mukavasti. Väri on maalarinteipin keltainen. Pohjaväri on myös keltainen, mutta vähän tummempi.\nAimo tuli auttamaan puuhommissa. Hän sahasi moottorisahalla naapuritalon takapihalla olevat puut, pilkkoi ne ja latoi siistiin pinoon talon päätyyn. Takapiha ei näytä enää romukasalta.\nKoirankoppi haettiin tänään puolen päivän maissa. Hakijalla oli sellainen pumpulla toimiva aparaatti, jolla liikutellaan siirtolavoja. En nyt muista millä nimellä tätä laitetta kutsutaan. Ovatko ne "pumppukärryt?" Joka tapauksessa ne toimivat hyvin ja hetkessä koppi oli Kuukkelintiellä valmiina peräkärryyn nostettavaksi. Hakija oli hommannut neljä vahvaa miestä, jotka saivat kopin vaivattomasti peräkärryyn. Eräs miehistä vitsaili, että "tämähän on niin iso koppi, että siihen majoittaisi vaikka hevosen." Toinen vastasi, että "minä teen tästä sinulle vierashuoneen, jossa voit olla yötä, kun tulet kylään." Yhden kantajan nimi oli Terho, jolle meidän Terho myi auton. Hän oli meille tuttu, linja-auton kuljettaja.\nSitten tapahtui jotain sellaista, että totesimme kuinka pieni "kylä" Kuusamo on. En kerro tarkemmin, koska tämä liittyy siihen keskeneräiseen asiaan, josta kirjoitin eilen. Kirjoitan tämän kokemuksen myöhemmin. Pidän teitä vähän jännityksessä.\nSinin vanhemmat, Sini ja Mikael lähtivät Ouluun, Sinin veljen tyttären, Alisan, 1-vuotis syntymäpäiville. Terholla on ollut rankka työviikko, koska koulut alkoivat tällä viikolla. Ennen koulun alkua Terho piti Kuusamon koulun opettajille (n.70) esityksen, jossa hän toi palautteen Kuusamon koulujen johtoryhmältä. Torangin yläasteen rehtori, Hannu Kyllönen, antoi Terholle rohkaisevan palautteen, sanomalla, että esitys oli, hyvä.\nTerho ei halunnut tällä kerralla lähteä Ouluun, vaan päätti jäädä kotiin lepäämään.\nOulun ja Kuusamon välillä pitäisi olla jokin erittäin nopea tapa liikkua, koska monilla on vähän väliä asiaa Ouluun. Kuusamon ja Oulun välillä on kova trafiikki. Kukahan keksisi nopean salamaradan näiden pohjoisten kaupunkien, välille? Nopea tapa liikkua pitäisi olla meluton, saasteeton, turvallinen ja edullinen. Synnyttäjätkin pääsisivät nopeasti ja turvallisesti Ouluun synnyttämään. Samoin erikoislääkäreitä tarvitsevat sairauskohtauksien saajat saisivat apua nopeasti. Opiskelijat pääsisivät viikonlopuksi kotiin virkistymään. Tässä olisi "insinööreille" töitä.\nToni tulee takaisin Kuusamoon tämän viikonlopun aikana. Toivottavasti ensi viikolla on hyvät ilmat, että saadaan maalaustyöt, valmiiksi.\nNyt on mukava päättää viikon työt ja aloittaa lepopäivän vietto! Luoja tiesi, että ihminen tarvitsee joka viikko yhden lepopäivän. Ihminen ei ole kone. Tarvitsemme lepoa, jotta jaksamme tehdä kuusi päivää työtä ja toimittaa askareitamme.\nLähettänyt Paavo Hautala pvm 8/14/2009 10:30:00 ip. Ei kommentteja:\nEristetty kahden koiran koppi. Puh. 040 8474 582\nTämä oli ilmoitukseni tämän päivän Koillismaan Uutiset -lehdessä. Soittoja tuli useita ja koppi meni heti kaupaksi. Kierrätys kannattaa! Ostaja lupasi hakea kopin huomenna. Kopin siirtämiseen tarvitaankin neljä riskiä miestä, koska se on vahvasti rakennettu ja painava. Koppi ei ollut Rane -koiran koti. Ranella on oma koti omalla paikallaan. Tämä koppi oli joutilaana naapuritalon takapihalla. Siinä asusteli Moona-koira, joka muutti majansa muualle, viime vuoden joulukuussa. Halusin kopin pois remontin tieltä. Kuusamossa on paljon koiraihmisiä. Eräskin soittaja sanoi, että hänellä on yhdeksän koiraa. Hän ei valitettavasti ehtinyt, saamaan tätä koppia.\nSamassa lehdessä oli toinenkin ilmoituksemme. En kerro vielä mitä asia koski. Katsotaan sitten myöhemmin, kun asiat edistyvät. Keskeneräisiä asioita ei ole viisasta paljastaa liian aikaisin.\nPuhelimeni on soinut koko päivän tiuhaan tahtiin.\nLähettänyt Paavo Hautala pvm 8/13/2009 11:24:00 ip. Ei kommentteja:\nTänään ihasteltiin lasten hampaita\nToni lähti tänään Ouluun, asuntoasioita hoitamaan.\nMaalaustöitä pystyi tekemään tänään vain pienissä erissä, koska aina välillä tuli sadekuuroja. Naapuritalon kuisti sai kuitenkin valkoisen maalipeitteen. Olisipa huomenna kaunis ilma, että voisin aloittaa seinien, maalaamisen.\nTämä päivä meni nopeasti erilaisten puuhasteluiden merkeissä. Kävin viemässä kaatopaikkakuormankin. Lastenhoito tuo "lomailijalle" mukavaa vaihtelua. Suvi esitteli Mikaelille Jessican kahta pientä hammasta. Mikael avasi suunsa suurelle ja sanoi, että "minulla on kaikki hampaat suussa." Jessica hamuaa purulelua, koska hampaiden tulo ei tapahdu "kivutta". Mietin mistä tulee sanonta "hammasten kiristys?" Kiristääkö ikeneitä vai hampaita?\nTiedätkö missä yhteydessä puhutaan itkusta ja hammasten kiristyksestä?\nMikael valmistautuu perhepäivähoitopaikkaan menoon. Tämä on lapselle uusi vaihe elämässä. Niin myös meille, muille. Toivottavasti kaikki menee hyvin, ilman "itkua ja hammasten kiristystä!"\nLähettänyt Paavo Hautala pvm 8/12/2009 10:43:00 ip. Ei kommentteja:\nTänään oli ukonilma ja vettä satoi toisinaan melko rankasti. Maalaustyöt eivät onnistuneet. Aika meni lastenhoidossa, ristikoita täyttäessä ja lukemisessa.\nAamuvartiokalenterin sanat: "Kuningas ristillä", sai minut kiinnostumaan aiheesta niin paljon, että luin tästä aiheesta lisää 5AO- kirjasta sivulta 295 alkaen. Jeesuksen kärsimyksiin liittyvät tekstit ovat hyvin puhuttelevia. Tähän aiheeseen meidän on syytä palata uudelleen ja uudelleen. Sydän pehmenee, kun ajattelee Jeesusta, kärsivänä Vapahtajanamme.\nUusi ajatus minulle oli se, että Simon Kyreneläisen pojat olivat Jeesuksen seuraajia, mutta isästä tuli Jeesukseen uskova vasta ristin kantamisen jälkeen.\nJeesuksen äiti oli rohkea ihminen. Hän seisoi poikansa rinnalla loppuun asti, vaikka joutuikin pyörtyneenä poistumaan joksikin aikaa ristin juurelta. Oletko miettinyt, miksi ylipäätään Jeesuksen seuraajat uskalsivat seurata ristiinnaulitsemisen tapahtumia läheltä?\nPapit ja hallitusmiehet olivat luvanneet, että Jeesuksen seuraajat saisivat olla rauhassa, jos Jeesus luovutettaisiin heidän käsiinsä. Tämä lupaus antoi opetuslapsille rohkeutta, liittyä muiden mukana seuraamaan tapahtumien kulkua läheltä.\nLunastuksemme hinta on korkea. Mikään maailmankaikkeudessa ei ole maksanut niin paljon kuin meidän pelastaminen.\nLähettänyt Paavo Hautala pvm 8/11/2009 10:11:00 ip. Ei kommentteja:\nAutotalliin tuli sitruunan raikas tuoksu\nAamulla satoi vettä, joten emme päässeet vielä silloin Tonin kanssa maalaushommiin. Työtä oli kuitenkin sisätiloissa. Kävin ostamassa Jessistä muovisia laatikoita, joissa oli pyörät alla. Niihin oli hyvä järjestellä autotallissa olevat työkalut. Huomasin, että Tonilla on hyvä järjestelytaito. Hän osasi hyvin järjestellä tavarat paikoilleen. Kun hän kirjoitti nimikyltit laatikoiden päätyyn, niin työkalut ja muut kamat löytyvät nyt helposti. Autotalli on siistissä kunnossa. Toni löysi autotallista sitruunantuoksuista ilmanraikastinta ja hän suihkautti sitä ilmaan. Jopa tuli raikas ja hyvänhajuinen tuoksu. Pysyisipä järjestys tässä kunnossa jatkuvasti.\nPääsimme myöhemmin, kun sade taukosi, maalaamaan ikkunoiden ja ovien reunalautoja valkoisiksi. Katsotaan pääsemmekö huomenna jatkamaan siitä mihin tänään jäimme?\nLähettänyt Paavo Hautala pvm 8/10/2009 11:50:00 ip. Ei kommentteja:\nRuusut ja Lapinnauhukset ovat kauneimmillaan\nKävin mustikassa, mutta en onnistunut löytämään marjoja juuri lainkaan. Alkukesän kylmyys taisi viedä tämän syksyn marjasadon mennessään. Onneksi pakkasessa on vielä edellisen syksyn marjoja, ihan mukavasti.\nSini kävi Oulussa ja samalla Suvi, Toni ja Jessica pääsivät tulemaan meille. Alkavalla viikolla jatkamme maalaushommia ja Toni tulee minulle, avuksi.\nPuutarhamme on nyt kauneimmillaan. Kukkapenkissä on monenlaista kukkaa. Ruusuissa on yli kolmekymmentä nuppua, joista seitsemän on jo avautunut. Täytyy sanoa, että kyllä ruusu on kukkien, kuningatar.\nKeltainen Lapinnauhus on myös erittäin näyttävä kukka. Monin paikoin tämä kukka on jo kukkinut, mutta meillä on näitä kasveja varjoisassa paikassa ja ne ovat vasta nyt avautumassa. Ne ovat kuin keltaisia kynttilöitä, jotka kurkistelevat ikkunoista sisään. Kukka avautuu hauskasti kukan tyvestä ja jatkaa avautumistaan kohti terävää huippua. Täysin auenneena kukka on keltainen "aurinkokynttilä."\nLähettänyt Paavo Hautala pvm 8/09/2009 10:46:00 ip. 2 kommenttia:\nAntikristuksen ja oikean Kristuksen välinen taistelu\n"Lapseni, viimeinen aika on käsillä. Te olette kuulleet, että on tulossa Antikristus, ja niin onkin nyt monia antikristuksia ilmaantunut. Tästä me tiedämme, että viimeinen aika on käsillä." (1 Joh. 2:18.)\nAntikristuksen ja oikean Kristuksen välinen taistelu alkoi taivaassa ja taistelu jatkuu kiivaana maan päällä koko ajan. Loppua kohden taistelu kiihtyy ja panokset kovenevat. Oletko varautunut taistelun ja petoksen huippuhetkiin?\nJohannes, joka tunsi hyvin Kristuksen, varoittaa antikristuksesta, joka yrittää ottaa oikean Kristuksen paikan. Tätä vallankaappausta Lusifer yritti jo taivaassa. Hän ei pystynyt syrjäyttämään Kristusta taivaassa eikä hän pysty tekemään sitä myöskään maan päällä. Oveluudellaan ja viekkaudellaan hän kuitenkin kykenee eksyttämään monet ja irrottamaan monien otteen Kristuksen kädestä. Näin hän teki taivaassa ja näin hän tekee myös maan päällä. Antikristus osaa taidokkaasti tekeytyä Kristukseksi ja valkeuden enkeliksi ja saa jopa valitutkin johdetuksi harhaan. Ei siis ihme, että Jeesus ja hänen lähin opetuslapsensa, Johannes, varoittavat meitä tästä laittomuuden ihmisestä. Kaikkein voimakkaimmillaan antikristuksen eksytys on silloin, kun paholainen tekeytyy Kristukseksi, juuri ennen oikean Kristuksen saapumista noutamaan omansa taivaaseen. Valejeesus tulee esiintymään Jeesuksena niin puoleensavetävänä ja aidon tuntuisena, että sitä on mahdoton aisteillamme erottaa oikeasta Jeesuksesta.\nMistä voimme tunnistaa "valejeesuksen" oikeasta Jeesuksesta? Jeesus itse sanoo, että "hedelmistä te heidät tunnette." Valejeesuksen opetus voi ensivaikutelmaltaan tuntua oikealta ja se voi hurmata kuulijan kaikki aistit, mutta aikaa myöten antikristuksen lumous johtaa ihmisen harhaan. Paras suoja väärältä jeesukselta on tuntea oikea Jeesus mahdollisimman hyvin henkilökohtaisesti, Pyhän Hengen kirkastaman sanan kautta.\nOn myös hyvä huomata se tosiasia, että oikea Jeesus ei astele maan päällä, kun hän tulee hakemaan omansa taivaaseen. Hän tempaa omansa pilviin ja vie joukkonsa pois turvallisesti taivaan kotiin.\nLähettänyt Paavo Hautala pvm 8/08/2009 08:18:00 ip. Ei kommentteja:\nErikoinen vappumarssi tuli mieleeni\nViikon työt on tehty. On aika hiljentyä sapatin viettoon.\nHilkka ja Taisto Säkkinen, Muhokselta, piipahtivat tänään kylässä. He asuivat vuosia sitten Kuusamossa. Hilkka on seurakuntamme jäsen. Kastoin hänet Torniossa yli kaksikymmentä vuotta sitten. Hilkalla ja Taistolla on kaksi aikuista lasta, Armi ja Jarmo. Säkkisen perheen asuessa Kuusamossa, Armi ja Jarmo olivat aktiivisia Kuukkeli-kerhon jäseniä. He ovat tämän kerhon perustajajäseniä. On mukavaa kun yhteys heihin on säilynyt, vaikka he ovatkin jo maailmalla. Muistan hyvin erään vapun, kun Kuukkeli-kerho järjesti marssin, Kuusamon kaupungintalolta torille. Suomeen oli juuri valittu sateenkaarihallitus. Marssimme ei kuitenkaan ollut poliittinen kannanotto, vaikka kannoimmekin sateenkaarta Nooan arkin yläpuolella. Armi ja Jarmo olivat puetut erikoisen aurinkoisiin vaatteisiin. He kantoivat tuota sateenkaarta. Minä ja Anne olimme puetut Nooan ja hänen vaimonsa asuihin ja kannoimme Nooan arkin pienoismallia. Arkin sisällä oli nauhuri, josta kuului koko ajan laulu: "Valmista on, Nooa, Nooa, valmista on, koko arkki valmis on". Merimies, Jaakko Pokkinen, kulki kulkueen edellä ja kantoi Kuukkeli-kerhon lippua. Hänen edellään ajoi poliisiauto, vilkkuvalot päällä. Kulkueessa oli paljon lapsia värikkäissä asuissaan. Lapset muodostivat erilaisia luontotietokilpailun joukkueita eri kouluilta ja kerhoista. He olivat valinneet joukkueelleen oman nimensä. Joukkueen nimi oli kirjoitettu kädessä kannettavaan kylttiin.\nKokoonnuimme erilaisina ryhminä Kuusamon torille ja järjestimme siellä luontoaiheisen tietokilpailun. Torangin koulun luontokerho voitti ensimmäisen palkinnon. Palkintona oli kaunis, melko iso, Kuukkeli-taulu.\nN.P. piti vappupuheen. Katujen varsilla ja torin laidalla oli aika paljon yleisöä ihmettelemässä, että mitä oli tapahtumassa. Nyt, kun Kuusamossa on uudistettu tori, tällaisen marssin voisi järjestää jossain muodossa uudelleen.\nLähettänyt Paavo Hautala pvm 8/07/2009 08:54:00 ip. Ei kommentteja:\nMaijan kesäkonsertti piristi työntekoa\nKaupunkien omakotitaloalueet pitäisi suunnitella siten, että naapurin takapiha ei ole toisen naapurin olohuoneen ikkunan alla. Yleensä takapiha on sellaista aluetta, jossa säilytetään kaikenlaista roinaa. Tämä ajatus tuli mieleeni tänään, kun siirsin jo kolmannen kerran samoja puita eri paikkaan. Kun meillä oli iso remontti ja pihastamme kaadettiin monia suuria puita, niistä tuli paljon klapeja, jotka eivät tahtoneet mahtua tontille. Rakennusjätteestä tuli myös paljon poltettavaa laudan - ja lankun pätkää. Naapurin mies antoi ystävällisesti luvan pystyttää pressutallin tontilleen, jonne saimme puita ja muuta ylimääräistä romua pois silmistämme. Nyt tämä tontti on meidän käytössämme. Toinen naapuri hyväksyi myös tämän ratkaisun väliaikaisena toimenpiteenä. Lupasin purkaa pressutallin seuraavana kesänä, kun saan talven aikana poltettua puita vähemmäksi. Tuli seuraava kesä, puut eivät olleetkaan vähentyneet, koska liiterissä oli edelleen puita melko paljon. Ne eivät kuluneetkaan siinä tahdissa kuin olin ajatellut. Tuli syksy. Pressutalli oli edelleenkin täynnä puita. Minun piti ennen lumia siirtää tämä pressutalli pois, koska se oli liian lähellä naapurin tonttia. En saanut lisäaikaa. Ei auttanut muuta kuin tyhjentää pressutalli tyhjäksi ja siirtää se toiseen kohtaan. Kärräsin kaikki puut nuorten talon päätyyn, jossa ne olivat viime talven pressujen alla suojassa. Alkukesästä Toni kärräsi niitä liiterin täyteen ja tänään minä kärräsin yhden melko ison pinon oman taloni päätyyn. Toivottavasti näiden puiden neljäs siirto on uuni, tuli, lämpö, savu, tuhka ja sitten maaksi jälleen.\nPuita kärrätessäni Mikael touhusi mukana. Hänestä oli hauska laittaa puita pinoon, niin kauan kuin pino oli tarpeeksi matala, että kädet ylettyivät pinon päälle. Kun pino tuli liian korkeaksi, puuhommat eivät enää kiinnostaneetkaan. Sitten alkoi kuulua kaunista laulua naapurin pihamaalta. Maija oli hakenut kaksi ystäväänsä vanhusten palvelutalosta ja he istuivat keinussa ja lauloivat kauniita kansanlauluja. En tiennytkään, että Maijalla on noin hyvä ja kirkas lauluääni. Kesäiset sävelet täyttivät tienoon. Taisi siinä kääntyillä lauluvihkon kaikki sivut konsertin edetessä ja kestäessä pitkän tovin. Kerrassaan kaunista, kuultavaa. Tämän kesän yksi kohokohdista, joka jää mieleen. Työnteko tuntui paljon kevyemmältä. Kiitos Maija! Lauluasi kuuntelisi ilomielin toistekin! Teit hienosti, kun hait ystäväsi ja järjestit heille piristävän kesähetken. Tämä oli todellista lähimmäisestä välittämistä.\nKun pino oli valmis ja talon pääty putsattu, siirsin maalaustelineet paikoilleen ja aloitin maalaamisen. Sain naapurin talon toisen päädyn valmiiksi ja räystäänaluset myös. Maalia piti hakea lisää, vaikka ostinkin sitä muutama päivä sitten kahdeksan litran purkin. Katsotaan riittääkö kolmen litran lisäpurkki lopputöihin?\nMatonhuuhtelu painepesurilla on hyvä keksintö. Vielä on muutama matto pesemättä. Toivottavasti kauniit ilmat jatkuvat, jotta matot kuivuvat kunnolla. Tänään piti kiireellä kuskata yksi iso puolikuiva matto suojaan ankaran sadekuuron alta. Satoi todella rankasti. Ukkoskuuro pyyhkäisi ohitsemme. Rakeitakin tuli ja peltikatto ropisi.\nLähettänyt Paavo Hautala pvm 8/06/2009 10:39:00 ip. Ei kommentteja:\nLomalla on aikaa tehdä kotihommia\nAnne kantoi ullakolta kaikki matot pesuun, koska pesu sujuu liotussysteemillä kuin leikkiä vain. Puhtaaksi tulivat äidin tekemät räsymatotkin. Niissä on kauniita raitoja ja ne ovat nyt kirkkaita. Ne ovat kuin juuri kangaspuista otetut. Mietin mielessäni, että onkohan noissa kudelmissa minunkin pieneksi jääneitä vaatteita. Tuli mieleeni kaunis laulu vanhasta räsymatosta. Jos kuteet osaisivat puhua, niillä olisi kerrottavana monta mielenkiintoista tarinaa, eletystä elämästä.\nTämä päivä on mennyt matonpesussa ja maalatessa, kuten eilinenkin päivä. Aamusta varhain laitoin maalauskamppeet päälle ja suuntasin askeleeni naapurin taloa kohti. Ensimmäinen haaste oli saada raskaat, puusta tehdyt, telineet Terhon ja Sinin talon julkisivun päätyyn. Rukoilin kantoapua. Erkki ja Teemu ajoivat pihaan. Pyysin heiltä apua, ja niin tellingit siirtyivät oikealle paikalleen, sitten vain pensseli heilumaan. Sain maalattua julkisivun päätykolmion ja noin puolet räystäslaudoista. Kylläpä kävi niskoihin ja olkapäähän. Lopetin maalaamisen juuri sopivasti ennen sadetta. Kun olin lopettanut työt tältä päivältä, noin viiden maissa, naapuriin alkoi virrata vieraita Sinin järjestämille Tupperware-kutsuille.\nLähettänyt Paavo Hautala pvm 8/05/2009 07:17:00 ip. Ei kommentteja:\nKesän lämpiminä päivinä olemme Annen kanssa usein olleet mattopyykillä järven tai joen rannalla, jossa on hyvä matonpesulaituri. Tänä kesänä tätä traditiota ei ilmeisestikään tule. Anne osti painepesurin mattopyykkiä ajatellen. Viime yönä olivat ensimmäiset matot likoamassa pulverivedessä isoissa saaveissa ja tänään minun tehtävänä oli huuhdella ne painepesurilla. Matot näyttivät tulevan puhtaiksi tälläkin menetelmällä ja paljon vähemmällä työllä. Saaveissa on nyt uusi satsi huomista huuhtelua odottaen. Onneksi on aurinkoista ja matot kuivuvat hyvin. Puhtaat matot on kiva levittää lattialle, jouluna.\nMattopyykin jälkeen kävin hakemassa maalia ja maalasin yli kolmekymmentä metriä räystäänalusia, jotka jäivät remontin aikana maalaamatta, sääolosuhteiden tähden. Sain työn tehdyksi ja nyt ovat kaikki räystäänaluset maalattu.\nLähettänyt Paavo Hautala pvm 8/04/2009 09:15:00 ip. Ei kommentteja:\nElämänhallinta vai suhdeverkosto?\nMikä olisi hyvä alkavan koulutyön toimintaidea, painopistealue, johtava idea ja teema taustalla, joka seuraisi mukana kaikessa tulevassa opiskelussa? Tästä aiheesta keskustelimme Terhon kanssa eilisellä matkalla Kuolion koululle.\nVoisiko tuo teema olla vaikkapa, elämänhallinta tai suhdeverkosto?\nMitä kaikkea tämän otsikon alle liittyy, josta voisi nuoria muistuttaa? Mitä asioita elämänhallintaan kuuluu?\nSana, elämänhallinta, sisältää kaksi sanaa, elämä ja hallita. Uskon, että elämä ei ole sattuma. Kukaan ihminen ei ole sattuma eikä vahinko. Kaikilla luoduilla on jokin tarkoitus, jonka vain Jumala yksin tietää. Jumala on kaiken yläpuolella ja Hän hallitsee kaikkea. Kaikki on Hänelle mahdollista. "Tietäkää, että Herra on Jumala. Hän on meidät luonut, ja hänen me olemme" (Ps. 100:3). "Hänessä me elämme, liikumme ja olemme" (Ap.t. 17:28).\nElämä on lahja, jonka olemme saaneet ottaa vastaan. Emme ole voineet tehdä sen eteen mitään, emmekä ole voineet sitä estää. Jumala on päättänyt, että olemme täällä tällä hetkellä. Sinä olet olemassa Jumalan tahdosta. Hän on luonut sinut ja olet elossa, koska hän ylläpitää elämääsi joka hetki. Olemme täysin riippuvaisia Jumalasta. Elämämme on Korkeimman "käres", niin kuin sukulaiseni sanovat.\nJos elämä ja sen hallinta on Jumalan kädessä, niin mikä on sitten meidän tehtävämme elämään ja sen hallintaan nähden? Meidän tehtävämme on elää lähellä Jumalaa. Niin lähellä, että kuulemme hänen äänensä. Jos olemme hänestä kaukana, voimme pyytää Häntä tulemaan lähellemme. Hän on kyllä lähellämme joka hetki. Hän seisoo ovellamme ja kolkuttaa ja odottaa, että avaisimme hänelle oven ja kutsuisimme hänet sisään, asumaan kanssamme pysyvästi, ei vain vierailulle. Kun olemme ja elämme lähellä Jumalaa, ymmärrämme, että emme voi tehdä mitään ilman häntä. Lähellä Jumalaa elävä haluaa luovuttaa elämänsä hallintavallan Luojalle, joka kykenee hallitsemaan kaikkea, meidänkin maailmaamme, tunteitamme, tahtoamme ja käyttäytymistämme. Nuortenkin maailmaa!\nAdam ja Eeva luotiin täydelliseen ja valmiiseen maailmaan. Mitään ei olisi voitu tehdä paremmin. Kaikki oli sangen hyvää. "Herra Jumala asetti ihmisen Eedenin puutarhaan viljelemään ja varjelemaan sitä" (1 Moos. 2:15).\nJumala uskoi tehtäväksemme puutarhan hoidon. Puutarhurin ammatti on maailman vanhin ammatti, ensimmäinen ammatti, johon Jumala koulutti ihmisen. Kiinalainen sananlasku sanoo, että jos tahdot olla onnellinen, niin ala puutarhuriksi. Olemme kaikki puutarhureita, vaikka meillä ei olisikaan maata edes kämmenen leveyttäkään. Meillä kaikilla on sydämen puutarha, jota meidän tulee "varjella ja viljellä". "Varjele sydämesi, sillä sieltä elämä lähtee".\nMitä elämänhallinta- teemaan voisi sisältyä eo. valossa?\nVarjella ja viljellä sanasta voisi johtaa sanan huolehtia. Nuorille voisi puhua eri asioiden, huolehtimisesta.\nIskulauseita voisi olla esim. Huolehdi itsestäsi, kaveristasi, ympäristöstäsi ja annetuista tehtävistä jne.\nTämä on laaja-alainen asia. Ihminen on kokonaisuus, fyysinen, psyykkinen, sosiaalinen ja hengellinen olento. Kaikista mainituista osa-alueista tulisi huolehtia. Niitä tulisi vahvistaa tasapuolisesti Luojan antamien ohjeiden mukaisesti. On hyvä muistaa, että hengellisyys ja siitä huolehtiminen kuuluu luonnollisena osana ihmisen hyvinvointiin. Jos kouluilta poistetaan hengellisyys tai sitä on liian vähän, siitä seuraa ongelmia. Toinen ääripää on se, jos uskontoa on liikaa ja sitä tuputetaan joka paikassa, siitä seuraa myös ongelmia. Tasapaino ja kohtuus on otettava huomioon joka asiassa.\nTämä auttaa nuoria suuntaamaan ajatukset ulospäin. Maailmassa on muitakin kuin minä itte. Lähimmäinen tulee ottaa aina huomioon, jotta elämä sujuisi hyvin myös itsellä.\nTästä asiasta ei koskaan puhuta liikaa. Tänä kesänä olen monesti ihmetellyt ihmisten käyttäytymistä, varsinkin nuorison käyttäytymistä. Kuusamon museon lähituntumaan, kauniille paikalle, Torankijärven rantaan, Kuusamon kaupunki pystytti hienon kodan. Viereen rakennettiin puuvaja ja puucee. Olen iloinnut tästä paikasta ja tehnyt useamman kerran kodalle retken, Mikaelin kanssa, ja opettanut hänelle erätaitoja. Iloani on aina varjostanut se, että jotkut "riiviöt" ovat tehneet tässä paikassa tuhojaan. Kaikki kodan ja puuvajan ikkunat on rikottu useampaan kertaan ja viimeksi kun kävin, kodan ovi oli rikottu ja se oli poissa saranoiltaan. Puhtaat seinät on sutattu hävyttömillä kirjoituksilla. Spray-maalipurkkien myynti nuorisolle pitäisi kieltää kokonaan! Pitäisikö kaikkiin virkistyspaikkoihinkin laittaa kameravalvonta tai rangaista vanhempia, jotka eivät valvo lastensa käyttäytymistä? Mitä koulu voisi tehdä asian suhteen?\nHuolehdi annetuista tehtävistä!\nJos tämän taidon oppii jo nuorena, niin siitä on paljon hyötyä ja apua koko elämän ajaksi. Jos koulu on onnistunut opettamaan nuorille tämän taidon, oppilaat tulevat pärjäämään elämässään hyvin ja pääsemään eteenpäin.\nTällaisia ajatuksia tuli mieleeni Terhon kysymyksestä, jonka hän esitti minulle eilen. Kumpi olisi parempi teema kouluille, elämänhallinta vai suhdeverkosto? Suhdeverkostosta voisimme kirjoitella myöhemmin!\nMitä ajatuksia nämä herättävät sinussa tänään?\nLähettänyt Paavo Hautala pvm 8/04/2009 07:11:00 ap. Ei kommentteja:\nMikael on tosi hauska kaveri!\nEn tiedä miten tuo aamuinen haastattelu oikein meni. Olin vasta herännyt ja ajatukset pyörivät päässä, poukkoillen sinne ja tänne. Sain kuulla, että Taimi Uutela, Hautajärveltä, oli äänittänyt ohjelman kasetille. Pitääpä joskus kuunnella ja tarkastaa mitä tuli puhuttua. Ainakin kaksi henkilöä oli ollut kuulolla, koska he kertoivat siitä minulle. Sanoivat menneen hyvin.\nOlin tänään koko päivän Kuolion koululla viihdyttämässä Mikaelia Terhon järjestellessä luokkaansa. Ensi viikolla alkaa jo koulu. Teimme Mikaelin kanssa retken koulun lähimetsään. Kaveri totesi, että metsässä asuu paljon eläimiä ja mörri-möykyllä on kolo. Pitkällä kepillä oli hauska tehdä omat kommervenkkinsä ja kysellä, että onko pöllö kotona? Söimme mustikoita ja lauleskelimme lasten lauluja. Ajatukseni palaavat usein aikaan, jolloin Terho oli pieni ja teimme samoja juttuja. Usein erehdyn puhuttelemaan Mikaelia samalla tavalla kuin Terhoa lapsena. Tämä johtuu osaksi siitä, että Mikael on samannäköinen kuin Terho pienenä. Silmien väri vaan on toinen. Olen sanonut, että Mikaelista tulee Hautalan suvun ruskeasilmäisten "kantaisä".\nKoulun takana olevalta kentältä löytyi metallikuulia, joita oli hauska heitellä. Isojen poikien jääkiekkomailalla oli mukava lyödä palloja ja ne pyörivät melko hyvin tasaisella hiekkakentällä.\nKoulun pihassa on keinut, kiipeilytelineet ja iso hiekkalaatikko. Hiekkalaatikko oli kaikkein kiinnostavin, vaikka laatikolla ei ollut yhden yhtäkään hiekkalaatikkolelua. Leluiksi kelpasivat kivet, joista tehtiin kiviympyrä. Se oli kivilinna. Sitten kivet muuttuivat laivoiksi ja hiekkalaatikon hiekka oli "vettä". Hiekkalaatikon reunalla, "rannalla", oli paljon veneitä ja ne lähtivät vesille toinen toisensa perään. Laivat olivat erikokoisia ja yksi niistä oli isin vene. Tämä oli niin hauska leikki, että sitä ei olisi millään malttanut, lopettaa.\nMikaelin kanssa oli mukava olla. Hän on tosi hauska kaveri. Hänellä on vaaleat kiharat hiukset, ruskeat kirkkaat silmät, joissa säihkyy elämän ilo ja riemu. Hän osaa ilmaista itseään hyvällä, sanavarastolla.\nEnsi viikolla tämän koulun pihapiiriin tulee elämää, kun lapset palaavat kesälomaltaan ja aloittavat syyslukukauden.\nToisella kerralla kerron kuinka ihana tyttö Jessica on!\nLähettänyt Paavo Hautala pvm 8/03/2009 04:58:00 ip. Ei kommentteja:\nKävin tänään ensimmäistä kertaa hillassa tänä kesänä. Korpihillat eivät olleet vielä kaikilta osin kypsiä. Viivyin suolla vain pari tuntia, koska hilloja ei kannata poimia raakoina. Sain n. 2 litraa hilloja. Sää oli aurinkoinen. Paikka, jossa keräsin Lapin erikoisherkkuja, oli kaunista seutua. Kaunis järvi loisti valoisana aivan lähellä. Palatessani autolle astelin veden rajassa. Järvessä oli hieno hiekka pohja ja vesi oli kirkasta. Vettä olisi voinut vaikka juoda. Luonto on nyt todella, kaunis.\nHilla on marja, joka pitää poimia yksitellen. Hillasuo on samanlainen kuin mansikkamaa siinä suhteessa, että marjat kypsyvät eri aikoina. Usein tulee tilanne, että toinen otetaan ja toinen jätetään. Tämä ajatus on Raamatusta. Tiedätkö missä yhteydessä tämä ajatus mainitaan?\nLähettänyt Paavo Hautala pvm 8/02/2009 10:08:00 ip. Ei kommentteja:\nSydän voi jäätyä helteelläkin!\n"Mutta joka kestää loppuun asti, pelastuu." (Matt. 24:13.)\nTässä on päivän sana. Se on Jeesuksen sana. Siinä puhutaan kestämisestä, lopusta ja pelastumisesta. Edellisessä jakeessa Jeesus mainitsee laittomuuden, joka lisääntyy lopun ajalla. Laittomuus vaikuttaa kaikkiin suhteisiimme kylmentävästi. Rakkaus kylmenee laittomuuden seurauksena.\nMillaista on kylmä rakkaus? - Olisikohan se välinpitämättömyyttä tai hyväksikäyttöä?\nIhminen voi olla ulkonaisesti "fiksun" oloinen, mutta sydän voi olla aivan kuin jäätä, se voi jäätyä "helteelläkin. "Jäätyneessä sydämessä ei ole yhtään rakkautta, sääliä eikä armahtavaisuutta eikä laupeutta. Uskonto voi tehdä ihmisestä kovasydämisen ja armottoman. Jumalisuuden ulkokuoren alla saattaa olla hyvin itsekäs, ahne, ilkeä ja omahyväinen sydän.\nIlmestyskirjassa, joka on loppusana kaikesta, kuvataan lopun ajan seurakuntaa hyvin kohti käyvin sanoin.\n"Minä tiedän sinun tekosi: sinä et ole kylmä etkä kuuma. Kunpa olisitkin joko kylmä tai kuuma! Mutta sinä olet haalea, et kuuma etkä kylmä, ja siksi minä oksennan sinut suustani! "Sinä kerskut, että olet rikas, entistäkin varakkaampi, etkä tarvitse enää mitään. Et tajua, mikä todella olet: surkea ja säälittävä, köyhä, sokea ja alaston."\nKuka tässä arvioi tilaamme? "Näin sanoo Aamen, uskollinen ja luotettava todistaja, Jumalan luomakunnan alku." Jeesus, joka on Jumalan luomakunnan alku, näkee kaiken oikeassa ja totuudenmukaisessa valossa. Emme voi paeta tätä peiliä ja kaunistella kuvaamme millään lailla. Meidän on syytä kuunnella tarkasti Jumalallisen todistajan sanoma loppuun asti ja otettava vaari hänen neuvoistaan.\n"Annan sinulle neuvon: osta minulta tulessa puhdistettua kultaa, niin tulet rikkaaksi, osta valkoiset vaatteet ja pue ne yllesi, niin häpeällinen alastomuutesi peittyy, osta silmävoidetta ja voitele silmäsi, niin näet. Jokaista, jota rakastan, minä nuhtelen ja kuritan. Tee parannus, luovu penseydestäsi!\nFariseusten ja kirjanoppineiden suhtautuminen Jeesukseen osoitti heidän sydämensä kovuuden. Lain tekoihin perustuva uskonto, jota he harjoittivat hyvin yksityiskohtaisesti ja ulkonaisesti, kovetti heidän sydämensä piikiven kaltaiseksi. Juhlalliset kokoontumiset ja uskonnollisten seremonioiden sarjat eivät muuta sydäntä. Omavanhurskaus ei ole vanhurskautta lainkaan. Ne, jotka pitävät itseänsä vanhurskaana ja taivaaseen kelvollisena omien hyvien tekojensa ansiosta pettävät itseään tai joutuvat petetyiksi. Omilla teoillamme emme koskaan voi ostaa pelastusta.\nHengellisen köyhyyden tunteminen sydämessä on Pyhän Hengen työ. Pyhä Henki kirkastaa Kristuksen ja sen, kuinka paljon tarvitsemme Häntä. Usko ja rakkaus on tulessa puhdistettu kulta. Tässä on meille aarre, joka on kaikkein arvokkainta. Mieleeni nouse kysymys: Onko aarteemme himmentynyt tai jopa kadonnut kokonaan? Onko sinulla ja minulla tätä kultaa? Usko ja rakkaus ovat Herran lahja kaikille, jotka ottavat Jeesuksen ja hänen armonsa todesta. Valkoiset vaatteet ovat Kristuksen vanhurskauden puhdas puku, jossa alastomuutemme häpeä peittyy. Tämän puvun hankkiminen on tullut kalliiksi Jumalalle. Pyhän Hengen antama silmävoide auttaa meitä näkemään tämän puvun arvon ja sen kuinka paljon tarvitsemme sitä, jotta kestämme loppuun asti ja pelastumme.\n"Minä seison ovella ja kolkutan. Jos joku kuulee minun ääneni ja avaa oven, minä tulen hänen luokseen, ja me aterioimme yhdessä, minä ja hän. "Sen, joka voittaa, minä annan istua kanssani valtaistuimellani, niin kuin minäkin olen voittoni jälkeen asettunut Isäni kanssa hänen valtaistuimelleen. Jolla on korvat, se kuulkoon, mitä Henki sanoo seurakunnille.".\nLähettänyt Paavo Hautala pvm 8/02/2009 08:31:00 ap. Ei kommentteja:\nPlymouth törähti käyntiin!\nAamulla taivas oli pilvessä, mutta ilma kirkastui nopeasti, ja päivästä tulikin mukavan aurinkoinen. Aurinkoinen se on ollut myös niille nuorille, jotka ovat menneet tänään, naimisiin.\nKuusamossa on ainakin kaksi autoa huristellut purkit kolisten.\nIltapäivälenkilläni näin yhden hääauton kotimme lähellä ja Sini, Terho ja Mikael ovat parhaillaan Sinin enon häissä, Käylässä. Naapurillamme on upea sininen amerikanrauta. Kun leveä siivekäs Plymouth törähtää käyntiin, tiedämme, että Markku Vartiainen on peruttamassa autoaan tallista. Tämä Markun auto oli Sinin enon ja hänen nuorikkonsa hääautona. Kyljet vahattuina, nauhat ja koristeet paikoillaan näky oli entistäkin komeampi.\nOnnea ja siunausta kaikille hääpäiväänsä viettäville, nuorille - tai vanhemmille pareille!\nPerheen perustaminen on iloinen asia. Jumala haluaa meidän olevan onnellisia. Yksinäisyys on raskasta, varsinkin seuralliselle ihmiselle.\nLähettänyt Paavo Hautala pvm 8/01/2009 03:26:00 ip. Ei kommentteja:\nVesi, veri ja Henki todistavat Sankarista, joka au...


AL: Odottavan äidin tupakointi riski lapsen mielenterveydelle - Terveys - Ilta-Sanomat\nAL: Odottavan äidin tupakointi riski lapsen mielenterveydelle\nJulkaistu: 5.9.2011 5:55\nÄidin tupakointi odotusaikana lisää lapsen riskiä sairastua lääkehoitoa vaativaan mielenterveyden häiriöön, kirjoittaa Aamulehti.\nLehti perustaa tietonsahttp://www.aamulehti.fi suomalaistutkimukseen, jonka mukaan tupakalle altistumisella on selvä yhteys niin lapsen lieviin kuin vaikeisiin mielenterveyden häiriöihin.\nRaskaudenaikainen tupakointi lisää etenkin masennuslääkkeiden käyttöä.\nRaskauden aikana yli kymmenen tupakkaa päivässä polttaneiden äitien lapsista lähes 14 prosenttia joutuu turvautumaan psyykenlääkkeisiin. Tupakoimattomien äitien lapsista hieman yli 8 prosenttia joutuu käyttämään psyykenlääkkeitä.\nSuomalaisäideistä 15 prosenttia tupakoi raskausaikana. Määrä on pysynyt samana viimeiset parikymmentä vuotta.\nTutkimuksen aineistona olivat tiedot 175000 lapsen äidin tupakoinnista. Lapset olivat syntyneet vuosina 1987–1989. Kelan tiedoista selvisi puolestaan tutkittavien lääkehistoria.\nIS Jumppa: Laukaise niska-hartiaseudun jännitykset keppivenyttelyllä\nTällainen on ikävä gynekologinen sairaus, josta Saara Aaltokin kärsii – tunnista vestibuliitti\nSairastatko tietämättäsi astmaa? Näistä oireista tunnistat\nMAINOS Suomalainen golftähti Mikko Ilonen nukkuu kymmenissä erilaisissa hotellihuoneissa vuoden aikana. Pieni muutos paransi merkittävästi yöunia kodin ulkopuolella. Tuoreimmat Terveys


Pikkukissa & piipittäjä: Suuria uutisia!\nLähettänyt Tiuke klo 21.58\nElli 21. maaliskuuta 2017 klo 4.04\nVähän niinku fiksumman näköinen Seppo. :D\nTiuke 21. maaliskuuta 2017 klo 21.33\nKyllähän Seppokin näyttää fiksulta. Tuike näyttää vähän hassulta kun sen silmät on suht lähekkäin <3\nHumina 21. maaliskuuta 2017 klo 6.35\nVoi, mikä ihana mustavalkoinen kaunistus <3 onnea uudesta perheenjäsenestä :)\nTiuke 21. maaliskuuta 2017 klo 21.35\nKiitos! Tuike on kyllä nätti <3\nPepsi ja Max 21. maaliskuuta 2017 klo 8.45\nTiuke 21. maaliskuuta 2017 klo 21.36\nKotihoitaja totesi et hyvä, että Ame on harmaa. Erottaa hyvin, heillä kun on itsellä kaksi mustaa kissaa.\nTiina 22. maaliskuuta 2017 klo 17.39\nHauskaa! Seurailen löytökissapalstoja säännöllisesti ja olen ihmetellyt, miksi tuollainen kaunis, nuori kisu kuin Tuike on joutunut niin kauan odottamaan omaa kotia. Jos tilanne olisi sallinut, olisi mieli tehnyt ottaa se itse. Lapsuuteni kissat olivat mustavalkoisia ja Tuike sen lajin erinomainen edustaja. Nyt saammekin sitten seurata sen seikkailuja myös jatkossa!\nTiuke 23. maaliskuuta 2017 klo 22.31\nMä veikkaan et Tuiken tapauksessa on ollut sitäkin et Tuike on aika hitaasti lämpenevä eikä ole sylikissa. Se myös vaatii sopivanlaisen kaverin. Meillä se vaan natsasi, ne on Amen kanssa tosi saman oloisia. Ame toki on sosiaalisempi ja tottunut ihmisiin..\nIvanAnya 22. maaliskuuta 2017 klo 20.44\nKaunis kisu on teille muuttamassa :)\nTuike on kyllä söötti\nKissakolmio 23. maaliskuuta 2017 klo 17.57\nIhanaa, kun avaatte kotinne kauniille Tuikelle <3\nTiuke 23. maaliskuuta 2017 klo 22.33\nKyllähän sitä nyt noin hupsulle kissalle <3 ja pitäähän Amen saada kaveri kun Emäntä on niin hölmö, että on päivät poissa kotoa.


Liuskekivi Lappi, Lokan valkoinen - Reunakivi\nEtusivu / Liuskekivet / Liuskekivi Lappi, Lokan valkoinen\nNäytä ostoskori “Liuskekivi Sisu XL, Oriveden Musta 30-60mm” on lisätty ostoskoriin.\nLappi-liuskekivi on Suomen Lapista louhittu valkoinen liuskekivi. Kotimainen Lappi liuskekivi erottuu edukseen muista liuskeista sen välkehtivän valkoisen pinnan vuoksi. Vaikka liuskeen väri onkin vaalea, kvartsiittiliuskeen tiiviin pinnan vuoksi kivi ei ime likaa itseensä. Tämä helpottaa valmiin kivipinnan puhtaanapitoa.\nLappi pihaliuske soveltuu pihojen ja puutarhojen eri pintoihin. Käyttökohteita liuskekivellä ovat muun muassa terassit, patiot, sisäänkäynnit ja portaat. Oikein asennettuna liusketta voidaan käyttää myös ajoväylillä. Pihaliuskeen asennus voidaan toteuttaa joko asentamalla kivet hiekkapohjalle tai haluttaessa laastiin. Laastiasennusta varten maapohjan tulee olla routimaton.\nPaksuus 3-5 cm. Ainoastaan täysin lavoin tilauksesta.\nLiuskekivi Lappi, Lokan valkoinen määrä\nMenekki kpl/m2 5-12\nMäärä m²/lava 15\n59,00 € Lisää tilaukseen\nHimalajan musta 600x300x30\n99,50 € Lisää tilaukseen\nLiuskekivi Sisu L, Oriveden Musta 30-50mm\n40,00 € Lisää tilaukseen\nCall for price Lisää tilaukseen\nLiuskekivi Andien Vaalea\n50,00 € Lisää tilaukseen


Sisustus Archives • Page 3 of 3 • Toinen ikkuna\n24/10/2016 17/11/2017 by Toinen ikkunaLeave a Comment on Flora of Finland\nKuinka moni muistaa ne kouluajan kasvistot? Ne, joihin kansien väliin keräiltiin kasveja kuivumaan ja kirjoitettiin viereen tiedot? Ainakin vielä minun ollessa ala-asteella nuo kasvisto-kansiot taiteiltiin. Vanhempieni kotoa löysin enoni keräämään kasviston vuodelta 1967. Tuollaista vanhaa aarretta on mahtava selailla.\nYhtä mukavaa ja vielä mahtavampaa on seurata minun sukulaisnaisen ja hänen ystävänsä kasvistoprojektia. Projektia, joka tuo kasvistot tähän päivään.\n”Flora of Finland on kahden ystävän kunnianhimoisesta kasvioprojektista kypsynyt yritys, jonka perustana ovat taiteellinen intohimo, rakkaus Suomen luontoon ja rohkeus visioida suuresti. Päämäärämme on tuoda Suomen luonto ja taide askel kerrallaan lähemmäs ihmisiä ympäri maailmaa.\nKannoimme liikkuvan studiomme Suomen luontoon lukuisia kertoja kevään ja kesän 2016 aikana. Kahlasimme lampia, rämmimme soilla, kolusimme pellon reunoja. Etsimme, tutkimme ja kuvasimme. Flora-sarjan tuotteiden taustalla on kuukausien valmistelutyö, josta kiitämme myös upeaa tukijoukkoamme.” Anna-Mari Lämsä & Laura Rautjoki\nAnna-Marilta kyselin hieman enemmän tästä projektista viime kesäisessä serkkumiitingissä. Ansku kertoi, että studio tosiaan otetaan luontoon mukaan, varovasti nostetaan kasvit maasta kuvattavaksi, puhdistetaan, napataan kuvat, jonka jälkeen kasvit istutetaan takaisin maahan. Kunnioitus luontoa kohtaan kulkee läpi koko projektin.\nItse seuraan innolla tätä projektia Instagrammissa sekä Facebookissa. Ja mikä parasta, näitä upeita teoksia on nyt tilattavissa Flora of Finlandin sivuilta. Oman tilaukseni tuosta ensimmäisestä painoksesta näpyttelin toissa viikolla. Tilasin A5-kokoiset kortit Käenkaalista ja Rönsyleinikistä.\nKäenkaali-kortin otin tuplana. Toinen niistä jää tänne kotiin ja toinen lähtee Rönsyleinikin viereen meidän suvun kesämökin seinää koristamaan. Samoille seuduille, josta tuo enoni vanha kasvisto on aikoinaan kerätty. Tarkoituksena on sitten mahdollisista tulevista painoksista kasvattaa kollaasia ja valita kasveja hieman sen mukaan, mitä tuolta meidän kesäpaikan lähettyviltä mahdollisesti löytyy.\nAnna-Marin ja Lauran mahtavaa työtä voit seurata Flora of Finlandin Instagram-tililtä: https://www.instagram.com/floraoffinland/, Facebookissa sekä nettisivuilta http://floraoffinland.com/.\nArkistot Valitse kuukausi tammikuu 2020 joulukuu 2019 marraskuu 2019 lokakuu 2019 syyskuu 2019 elokuu 2019 heinäkuu 2019 kesäkuu 2019 toukokuu 2019 huhtikuu 2019 maaliskuu 2019 helmikuu 2019 tammikuu 2019 joulukuu 2018 marraskuu 2018 lokakuu 2018 syyskuu 2018 elokuu 2018 heinäkuu 2018 kesäkuu 2018 toukokuu 2018 huhtikuu 2018 maaliskuu 2018 helmikuu 2018 tammikuu 2018 joulukuu 2017 marraskuu 2017 lokakuu 2017 syyskuu 2017 elokuu 2017 heinäkuu 2017 kesäkuu 2017 toukokuu 2017 huhtikuu 2017 maaliskuu 2017 helmikuu 2017 tammikuu 2017 joulukuu 2016 marraskuu 2016 lokakuu 2016 syyskuu 2016 elokuu 2016 heinäkuu 2016 kesäkuu 2016 toukokuu 2016 huhtikuu 2016 maaliskuu 2016 helmikuu 2016 tammikuu 2016 joulukuu 2015 marraskuu 2015 lokakuu 2015


Arvostelu: Ladies First -dokumentti (2018) | Käppyräjousi\nKirjoitettu: Arvostelut\t/ 18.4.2019 -\tMika\nElokuvasta voi katsoa trailerin Youtubesta (koko elokuvan kesti noin 40 minuuttia):\nVaistoammuntaan ja perinnejousiin liittyen elokuva ei juuri tarjoa mitään. Deepikan välineenä on moderni tähtäinjousi ja tähtäimessä olympialaiset. Tästä huolimatta dokumentti on mielenkiintoinen katsaus jousiammunnan avulla erityisesti siihen, miten naiset joutuvat kamppailemaan oikeuksistaan ja minne asti voidaan päästä, kun uskalletaan tehdä asioita muiden mielipiteistä välittämättä. Suomessa asuessa helposti unohtaa mitenkä etuoikeutettuja me täällä olemme, kun saamme aika vapaasti valita mitä muun muassa harrastamme (tai olemme harrastamatta).\nYksi leffan opettavia puolia on myös se, että jousiammunta on erityisesti kilpatasolla fyysisen puolen ohella myös henkisesti erittäin vaativa laji. Jos ampuja ei ole henkisesti vahva, eli hän ei mm. kestä stressiä eikä osaa rentoutua silloin kuin pitäisi, niin tiukan paikan tullen hän yleensä murtuu ja häviää kilpailussa. Jos siis harrastat jousiammuntaa muutenkin kuin mökillä satunnaisesti ampuen, niin henkisen puolen ja mielen harjoituksille kannattaa uhrata hieman aikaa.\nVaikka jousiammunta on lajina sama, harrastetaanpa sitä missä päin maailmaa tahansa, niin olosuhteet ja ympäristö voivat tehdä siitä täysin toisenlaisen kokemuksen.\n← Ääripäät välineissä\nMökkeilyä ja jousiammuntaa →


Tommi Nikin Katedraali ansambel sai tunnustuspalkinnon Virossa - Suomen Lähetysseura\nKirkkoherra Arho Tuhkrun (vas.) mukaan Katedraali ansambel on toiminnallaan elävöittänyt Tuomiokirkkoseurakunnan toimintaa. Palkinnon ottivat vastaan Katedraali ansamblin edustajina Tommi Nikki ja Raul Arras.\nTallinnan rovastikunta Virossa myönsi torstaina 14.4. Vuoden 2015 teko -tunnustuksen Tallinnan Tuomiokirkkoseurakunnan Katedraali ansambelille, joka on Suomen Lähetysseuran työntekijä Tommi Nikin luotsaama yhtye.\nPalkittu kokoonpano syntyi kaksi vuotta sitten Tuomiokirkossa aloitettujen Sanan ja musiikin iltojen myötä. Iltoja ovat olleet käynnistämässä ja tekemässä yhdessä seurakunnan vapaaehtoisten kanssa Minna ja Tommi Nikki.\nYhtye on palvellut musiikillaan kotikirkon ulkopuolellakin, mm. Tallinnan vankilassa, Tarton Paavalin kirkossa ja Suomessa asti. Tuomiokirkkoseurakunnan kirkkoherra Arho Tuhkrun mukaan Katedraali ansambel on toiminnallaan elävöittänyt seurakuntaa valtavasti.\n– On ollut ilo nähdä, kuinka vuosia seurakunnassa käyneet ihmiset ovat löytäneet oman paikkansa ja mahdollisuuden antaa omat lahjansa evankeliumin käyttöön, ja kuinka nuo ihmiset ovat sen kautta puhjenneet kukkaan.\nVuoden teko -tunnustuksen saaja valittiin eri seurakuntien esittämien ehdokkaiden joukosta. Lääninrovasti Jaan Tammsalun ojentaman palkinnon ottivat vastaan Katedraali ansamblin edustajina Tommi Nikki ja Raul Arras.\nTeksti ja kuva Titta Hämäläinen


Current News: Opiskelijoiden mielenterveyspäivän kampanja | www.puv.fi/study\nwww.puv.fi/study > Current News > Opiskelijoiden mielenterveyspäivän kampanja\nOpiskelijoiden mielenterveyspäivän kampanja\nPosted on 2022-03-28 14:02:39 EEST.\nVuosittaista Opiskelijoiden mielenterveyspäivää vietetään tänä vuonna 13.4.\nOsallistu Opiskelijoiden mielenterveyspäivän kampanjaan!\nVuosittaista Opiskelijoiden mielenterveyspäivää vietetään tänä vuonna 13.4. ja sen ympärillä kampanjoidaan somessa viikon ajan 7. – 14.4.2022. Tämän vuoden kampanjateema on myötätunto.\nVoimme kaikki tehdä myötätuntoisia tekoja vahvistaaksemme omaa ja toisten hyvinvointia. Teot voivat olla konkreettisia myötätuntoisia tekoja arjessa tai osallistumista somekeskusteluun #AivanHyvä tunnisteella. Somessa voi jakaa ajatuksia myötätunnon merkityksestä, kannustaa muita myötätuntoiseen toimintaan tai osallistua kampanjan viralliseen #AivanHyvä -somehaasteeseen.\nSaat tehdä mokia, epäonnistua ja olla vähemmän täydellinen. Sinä olet #AivanHyvä juuri sellaisena kuin olet. Sinä riität.\nOsallistu Opiskelijoiden mielenterveyspäivän kampanjaan 7.-14.4.2022 jakamalla oma kuva, video tai tekstimuotoinen kokemus oman arkesi epätäydellisyydestä. Merkitse sisältösi hashtagilla #AivanHyvä. Kannusta ja tägää tuttaviasi tai eri tahoja tekemään samoin.\nLaskemalla rimaa ja luopumalla täydellisyyden tavoittelusta lisäämme myötätuntoa paitsi itseämme myös muita kohtaan. On helpompi kohdata muita ja vähentää omia paineita, kun ei tarvitse esittää elävänsä kiiltokuvamaailmassa. Yhdessä olemme aivan hyviä muuttamaan asioita! Sinä olet #AivanHyvä.\nLisätietoa kampanjasta löydät kampanjan verkkosivuilta. Kampanjan järjestää Nyyti ry yhdessä Opiskelijahyvinvointiverkoston kanssa.


3 kpl Classic moottorivene mallista kohdetta myydään alla olevien ilmoitusten kautta _MKMDL_. Selaa kohteita ja löydä itsellesi Classic moottorivene.\nNettivene.com › Classic › Classic Moottorivene\n3 kpl Classic moottorivene mallista kohdetta myydään alla olevien ilmoitusten kautta hintaluokissa 1 350 € - 12 900 €135012900€. Selaa kohteita ja löydä itsellesi Classic moottorivene.\nMoottoriveneClassicTarkenna hakua »\nClassic 72H Päivitetty 72H\nMoottoriveneClassic Tarkenna hakua »


PASTELLIMAJA: RUOKAINSPIRAATIOTA SYKSYYN\nLähettänyt Hanna/ Pastellimaja klo 9.56\nOuti Krimou/Outi's life 9. syyskuuta 2018 klo 11.02\nOnpa kaunista ruokaa! Pitäisikin testata yhdistää makeaa marjaa ja jotain suolaista taas pitkästä aikaa.\nMukavaa sunnuntaita Hanna!\nHanna/ Pastellimaja 9. syyskuuta 2018 klo 11.26\nKiitos! Yhdistelmä kyllä toimi niin hyvin!


Ilmatyynykypärä lyömässä läpi Suomessa - ponnahtanut hakujen ykköseksi - Hintaopas.fi\nIlmatyynykypärä lyömässä läpi Suomessa - ponnahtanut hakujen ykköseksi\nma, elo 27, 2018 13:26 CET\nRuotsissa trendiksi noussut air bag -pyöräilykypärä on herättänyt myös suomalaisten kiinnostuksen. Kaulaan kiinnitettävä kypärä on noussut hintavertailupalvelu Hintaoppaan haetuimmaksi pyöräilykypäräksi.\nRuotsalainen keksintö ja etenkin tukholmalaisten kaupunkipyöräilijöiden suosioon noussut Hövding 2.0 -ilmatyynykypärä on ponnahtanut eri verkkokauppojen tarjontaa ja hintoja vertailevan hintaopas.fi:n haetuimmaksi pyöräilykypäräksi.\n”Suosio ponnahti nousuun huhtikuun alussa, jolloin kypärä oli sivuston hakutilastoissa vasta sijalla 220 225. Suosio on noussut neljässä kuukaudessa huimasti ja tällä hetkellä Hövding 2.0 on koko Hintaoppaan 109. haetuin tuote ja kaikista haetuin pyöräilykypärä”, kertoo Hintaoppaan maajohtaja Liisa Matinvesi-Bassett.\nRuotsin Hintaoppaassa Hövding 2.0 on kaikista tuotteista 35. haetuin ja pyöräilykypärissä ensimmäisellä sijalla.\nJos perinteinen pyöräilykypärä pilaa tyylin, hiostaa tai sotkee hiukset, ei kauluria muistuttavassa pyöräilijän air bagissa ole samoja haittapuolia. Kypärä kytketään päälle kaulurin kytkimestä ja sen jälkeen se havainnoi anturien avulla pyöräilijän epätavallista liikkumista ja aukeaa vaaratilanteessa pään ympärille. Tämän jälkeen kypärää ei voi enää käyttää uudelleen.\nTrendikypärän hinta on toistaiseksi ollut normaaleja pyöräilykypärämalleja huomattavasti kalliimpi. Ruotsissa kypärän saa itselleen edullisimmillaan 2149 kruunun eli noin 204 euron hintaan. Suomessa Hövding 2.0 -kypärän hinta on suurimmassa osassa verkkokauppoja 300 euron tuntumassa.\n”Edullisimmillaan kypärän saa tällä hetkellä 289 euron hintaan”, Matinvesi-Bassett selvittää.\nHintaoppaan haetuimmat pyöräilykypärät top 3 ja edullisin hinta 27.8.\nHövding 2.0, 289€\nUvex I-VO, 40,64€\nNutcase Street, 46,89€


∀leksanterin ℝatkaisu: Kuinka työmies on palkkansa ansainnut ja milloin kyntömies ei vakoaan valitse...\nKuinka työmies on palkkansa ansainnut ja milloin kyntömies ei vakoaan valitse...\nKun katsotaan hallituksen leikkauslinjaa, voidaan huomata että koulutukseen on isketty kovasti. Joku voisi ironisesti huomauttaa että perussuomalaiset tekevät anti-intellektuellia yhteiskuntaa, jossa yhteiskunta on perussuomalaisten näköinen ja takaa että riittää riittävän tyhmää kansaa äänestämään perussuomalaisia. Minä en huomauta. (Tunnistan kuitenkin hyvän vinoilun kun sellaisen näen.)\nJos mietitään miksi koulutuksesta leikataan, voidaan huomata että eduskunnassa ollaan mitä ilmeisimmin eräästä asiasta yksimielinen minun kanssani. Olen nimittäin esittänyt että koulutuksen ongelmana on se, että se on hirvittävä riski-investointi. Opiskelija ei mielellään ota lainaa koska ei ole takeita että riittää töitä. Siksi hän ei kuluta ja luo talouskasvuun tarvittavaa pöhinää ja käy valmistumista hidastavissa töissä, yleensä huonopalkkaisissa sellaisissa, sellaisissa joihin ei vaadita mitään tutkintoa tai koulutusta tai osaamista.\nHallituksen leikkauspöydän äärellä on nähty jotain. Se, että kyse on koulutuksen ylitarjonnasta. Kun koulutetaan liikaa - tai varovaisemmin muotoillen "enemmän kuin on pelkästään instrumentalistis-pragmaattiselta kannalta rahakasta" - on kilpailua ja näin menetetään "aivovoimaa". Johon on vieläpä panostettu rahaa. Koulupudokas ja sellainen joka ei mene koulutustaan vastaavaan työhön on menetetty investointi joka iskee valtiontalouteen.\n1: Voisin toki puhua siitä ironiasta missä työtilannetta korostetaan sillä että pitäisi kannustua opiskelemaan postmodernin feminismin sjiasta insinööritieteitä. Sillä teknologia korvaa usein työntekoa. Esimerkiksi eräs oikeistolainen oli innoissaan selittämässä katujen ja aukoiden kiveämiseen tarkoitettua konetta ja sanoi että nykyiset Suomessa kivien kanssa tuhertelijat saisivat ottaa opiksi niin saataisiin enemmän kiveämistöitä. Hänkin joutui tunnustamaan sen että jos kone kiveää saman kuin parikymmentä ihmistä, niin se nopeuttaa töitä ja lisää työttömyyttä. Jos iso työttömyysprosentti on ongelma, niin insinööritieteistä intoutuneet pikkuautistit pitäisi kenties valtion turvallisuuden vuoksi ohjata hoitoon. Hieman samasta syystä kuin ylikoulutuskin voi johtaa ansaan, ei siksi että koulutus olisi paha asia vaan sen takia että valtiolla ei ole varaa maksaa jokaiselle tyypille tuplatohtoruutta. Ei vaikka suuri osa ihmisistä tosiasiassa voisi älyllisellä kapasiteetillaan ja ennenkaikkea riittävällä harjoittelulla olla "tavalliseksi tutkijaksi" aivan täysin kelpaava.\nVoidaan siis nähdä että hallitus on ratkaissut tämän leikkaamalla siten että lahjakkuus-yritteliäisyys -kombinaatio koulutuksessa hylätään ja tilalle tulee se, että koulutetaan niitä joiden vanhemmilla on riittävästi rahaa. Pitkällä tähtäimellä tästä syntyy säätyjako ja perimmiltään tämä johtaa kastijärjestelmän syntyyn. Tätä voi moittia epäeettiseksi, mutta en ole tällä kertaa innostunut tästä.\nSillä näkökulmani koskee ns. "paskatöitä" ja "insentiivejä".\nRiskien kannalta ; karkeasti sanoen liberaali vasemmisto rakentaa helposti yhteiskuntia joissa vaaditaan elitasoa mutta ei sitä millä se rahoitetaan. Oikeistokonservatiivisella suunnalla riskinä on se, että insentiivit ja yritteliäisyys sekoitetaan työntekoon tavoilla jotka ovat keskenään vähintään yhtä ristiriitaisia kuin "millä kaikki maksetaan" -ongelma liberaalilla vasemmistolla. Ja jossain määrin tämä optimismioikeistokupla on pahin mikä meitä voi juuri nyt koulutuksen kannalta kohdata.\nJos mietitään miksi ihmiset opiskelevat voidaan huomata että syynä on "paskatöiden välttely". Tämä vaikuttaa kahta kautta:\n1: Karkeasti ottaen voidaan puhua työn laadusta. On raskaita, monotonisia, tylsiä, ikävystyttäviä, vaarallisia ja jopa ihmisarvoa alentavia töitä. (Viimeksimainittuja on Suomen oloissa sentään hyvin vähän.)\n2: Voidaan puhua töistä joista saadaan niin vähän rahaa että se ei kata elämistä. Sitten on töitä joissa tienaa älyttömästi. Koulutus auttaa jälkimmäisen laatuisen työn kanssa.\nHuomasin tämän jaottelun jo hyvin nuorena. (Se tapahtui Keravalla joten olen ollut alle 6 vuotias.) Tiedostin peräti että usein raha ja mukavuus kulkevat minun lapsenmieleni mukaan "epäreilusti" ja "irrationaalisesti". Eli mielekkäästä työstä maksetaan yleensä hyvin hyvää ja monotonisesta tai vaarallisesta työstä huonoa palkkaa.\nKun mietitään miksi johto ansaitsee hyvät palkkansa, se korostaa yritteliäisyyteen ja ahkeruuteen vetoamista. Se selittää että hyvä palkka on insentiivi. Ja juuri sitähän se on. Jos opiskelu ja ammattitaito mahdollistaa sen että palkka on paitsi suurempi niin myös eksponentiaalisesti suurempi, niin se päihittää roimasti progressiivisen verotuksen mukanaan tuomat haitat. Ja mitä suuremmat insentiivit, sitä kannattavampaa yrittäminen on. ~ Itse asiassa voidaan nähdä jopa niin että jos insentiivit ovat riittävän kovia, niin yrittäminen on kannattavaa vaikka onnistuminen olisi pientä. Sillä jos todennäköisyys nostaa palkkaa vaikka 100 -kertaiseksi on 5 prosenttia, niin riski on jo sellainen että moni sen ottaa. Siitä huolimatta että 95% jää tyhjän päälle.\nHoukuttelevuutta voidaan laskea monilla tavoilla.\n* Teoriassa onnistumisprosentin pienentäminen tekisi opiskelusta entistäkin kannattamattomampaa ja tämä varmasti iskisi opiskeluintoihin. Näin ylikoulutusongelma ratkeaisi. Hallitus ei tietenkään halua tätä koska vallitsevan probleeman kannalta tämä on kuin kaataisi bensaa liekkeihin.\n* Optimiratkaisu olisi elähdyttää maailmaa niin että opiskelleet saisivat töitä mutta poliitikot kaikessa viisaudessaan eivät ole keksineet miten tämä voitaisiin käytännössä tehdä.\n* Siksi se onkin iskenyt opintotukiin. Opiskelusta on haluttu tehdä mahdotonta, joten vain varakkaiden lapset voivat hankkia sen. Ja kun kilpailu on pientä, tähän eliittiin kuuluva myös todennäköisesti saa opiskelupaikat. Valitettavasti tämäkin pahentaa ongelmaa koska ne jotka kaikesta varattomuudestaan huolimatta opiskelevat käyvät huonopalkkaisissa töissä ja opiskelut venyvät.\nItse näkisin että purkamiseen on vielä yksi tie\nOikeistolainen insentiiviajattelu nojaa ahkeruuden ihanteeseen. Tämä on illuusio jonka purkaminen on tärkeää. Sillä ahkeruutta ja innostamista on monenlaista. Oikeistossa on luotu tarina laiskoista ja menestyjistä. Yrittäminen johtaa onnistumiseen. Ja siksi tarvitaan insentiivejä. Johtajat ovat siis hyvät palkkansa ansainneet.\nTosiasiassa näin ei ole. Insentiivit ovat ongelman ytimessä. Sen sijaan ihmisiä pitäisi ajaa ahkeruuteen. Nimenomaan sellaiseen ahkeruuteen jossa ei yritetä opiskelulla kiipiä. Vaan sellaiseen jossa tehdään ahkerasti paskatöitä. Oikeistolaiset korostavat mielellään että "ei ole paskatöitä". Mutta he ovat väärässä. On olemassa paskatöitä jotka ovat peräti megapaskatöitä koska töissä köyhäily ja inhottavuus yhdistyvät. Näin elämästä tulee hyvin kokonaislaatuisesti viheliäistä. ; Ja nimenomaan viheliäistä suhteessa. Ja juuri tuloerot ovat insentiivien ja viheliäisyyskokemuksen ytimessä. Yliopiskelu johtuu siitä että ihmiset ovat valtion toiminnan kannalta yli-innostuneita opiskelemaan ja yrittämään. Opiskelu ei ole laiskuutta vaan pyrkimistä. Se on vääränlaista ahkeruutta ja vääränlaista intoutumista ja vääränlaista yrittämistä. Sillä se johtaa "ylikouluttautumispommiin". ~ Avainsanana onkin korostaa ahkeruuteen jossa on kannustavaa tehdä huonoa työtä. Tätä voidaan tehdä monella tavalla. Periaatteessa verotusta voisi lisäverottaa lisäämällä verotuksen progressiivisuutta. Johtajat pitävät tästä hyvin vähän koska heistä tuntuu että verotus on jonkinlaista varastamista. He ajattelevat että he tekevät puolet työajastaan töitä jollekin valtiolle ilmaiseksi. Tämä tuntuu heistä epäreilulta.\nTosiasiassa tämä vaatii taustaoletuksen siitä että insentiivi on perusteltu ja johtaja palkkansa ansainnut. Jos insentiivit ovat liian kovia - kuten ne liiallisen opiskeluinnon demonstroimina nimenomaan ovat - on helpoin keino indeksoida lain mukaan johtajan palkka jotenkin vaikkapa sen varaan mikä on hänen pienipalkkaisin työntekijänsä. (Eli se harjoittelijapoika olisi se johon johtajan palkka suhteutettaisiin.) En aja linjaa jossa johtajan pitäisi saada sama palkka. En edes että johtaja saisi huonompaa palkkaa. Vaan että johtaja saisi vaikka maksimissa 6 työntekijänsä palkan. Tämä loiventaisi tulorakenteita ja ihmiset olisivat kannustuneempia tekemään tavallisia töitä.\n1: Ja koska tässä ei ole isoa veroprosenttia ei johtajilta "varasteta". Kenties jos johtaja saisi vain hieman enemmän palkkaa kuin työntekijä niin koko progressiivisesta verotuksesta voitaisiin jopa luopua. Johtajan lompakon pohjalla asia on tietenkin yksi ja sama. Se mitä jää kaiken jälkeen viivan alle painaa. Mutta nykyhetkisessä keskustelussa veroprosentti on jotenkin oleellinen ja masentava. Joten voidaan päätellä että tosiasiassa johtajaa ei kiinnosta se saako hän työntekijäänsä nähden 100 -kertaista palkkaa vaan työntekijänsä vaan se, että hän maksaa kolme kertaa enemmän veroja. Veroprosentti eikä taskussa oleva raha on monille ahdistava. "50% verotus on 50% orjuutta" vihjaa siihen että lompakon pohja ei ole "yksi ja sama". Köyhille se on, koska he joutuvat elämään ja selviämään. Vasta kun rahaa riittää mälläämiseen tälläinen "prosenttiajattelu" merkitsee.\nAhkeruus ja yritteliäisyys ei siis vaadi insentiiviä vaan kenties sitä että normaalin työn teosta maksettaisiin hyvin. Palkan korottaminen ja vain palkan korottaminen kannustaa tekemään töitä. Työstä pitää saada enemmän kuin työttömyyskorvauksesta.\nKöhät kyykkyyn ei ole mielekästä kieltä\nEn ole tässä käsitellyt työttömyyskorvaukseen tarttumista. Sillä se ei tosiasiassa ole vaihtoehto. Toki moni vihjeetön ääliö selittää siitä että työtön laiska paska nukkuu kotonaan ja kuluttaa rahat playstationin pelaamiseen. He voivat selittää että "ei ne pienet tulot vaan ne suuret menot" ja siksi sitä työtön voisi säästää syömällä perunaa.\nNämä ihmiset eivät ymmärrä miksi playstationia pelataan työttömissä talouksissa. Koska televisiosta tulee paskaa ohjelmaa, konsoli maksaa käytettynä pari kymppiä ja peliin saa käytettynä halvalla ja siihen saa helposti kulumaan 60 tuntia "laatuaikaa". Tätä tehdään koska se on juuri sitä "perunan syömistä".\nJa tämä onkin pakko sillä tosiasiassa ongelmana on juuri se että ei se pieni työttömyyskorvaus vaan ne valtavat vuokramenot. Olen itse opiskeluaikanani ollut tilanteessa jossa pelkkä vuokra oli enemmän kuin se mitä sain rahaa tilille. On vaikeaa syödä niin vähän että tästä tulee taskuun rahaa. Kun vuokramenot olivat 80 euroa yli tukieni - ja talo oli opiskelija-asunto Korson perällä eikä mikään lukaali Helsingissä - on vaikeaa syödä niin halpaa perunaa että ihmiset maksavat syömisen seuraamisesta. Moni asuu Helsingissä. Ruoka ja asuminen ovat niitä menoja jotka ovat pakollisia ja kaikkea muuta kuin pieniä.\nJoku voisi tietysti sanoa että antaa köyhien kuolla. Se olisi toki yhdenlainen näppärä tapa hoitaa asia. Mutta valitettavasti köyhälistö ei kuole ilman kapinointia. He eivät vain hienosti ja kohteliaasti näänny jonnekin ojanpohjalle. Pirulaiset yrittävät henkensä pitimiksi tehdä ties mitä. Esimerkiksi rikoksia.\n1: Itse esimerkiksi olen niitä ihmisiä jotka ovat siinä mielessä rajattomia että jos vaihtoehtona on nälkäkuolema ja kodittomaksi joutuminen ja Sipilän ryöstäminen ja padassa keittäminen, niin Sipilän omaisten on syytä varata pappi haudattomien muistotilaisuuteen jo nyt. Onneksi leikkaukset eivät koske minua. Köyhissä on seassa tämäntyylisiä tyyppejä joten ongelmia olisi tulossa.\nItse asiassa "punakapina" tai "sisällissota" tai "veljessota" syntyivätkin siitä että oli kartanon omistajia ja jämät jaettiin yhä kasvavalle väestölle niin että kitulias muu osa jaettiin yhä useammalle. Ja rikkaat olivat vakaasti tai talouskasvuisesti hyvissä voimissa. Moni ajattelee että köyhien tukeminen on passivoivaa ja hyväntekeväisyyttä. Että loisiminen on jonkinlaista eettisyyttä jossa välitetään köyhistä. ; Se voi olla sitä. Mutta tämän lisäksi se on kyynistä rikkaiden oman edun laskelmointia. Itse sanoisin asian niin että työttömyyskorvaus on suojelurahaa jota maksetaan mafiankaltaiselle mutta organisoimattomalle taholle siitä että se nimenomaan passivoituu "Häjyt" -elokuvan pontikkapullon tapaan ; "mukana tulee vakuutus, palovakuutus, ei pala ravintola niin helposti".\nSäästötalkoiden kohteena pitääkin olla ennen kaikkea johtajien ja menestyjien insentiivit. Koska ylipalkoitettu ja mielekäs työ on liian kova insentiivi joka johtaa ylikoulutukseen joka taas on se syy miksi koulutukseta on ollut järkevää leikata. (Jos siitä ei ole ollut järkeä leikata niin menkää poliitikot hirteen ; Ainut oikeutus leikkauksille on se että se on järkevää. Muutoin : haiskaa pahalle!)\nIhmisiä pitää kannustaa työntekoon nimenomaan niiden "paskatöiden" kohdalla. Tähän on käytännössä vain yksi keino. Tämän kansanosan palkkauksen vahva lisääminen. Teoriassa asioita voisi tietenkin ratkaista niinkin että valtio keksisi miten vuokrat saataisiin todella todella todella paljon matalammiksi kuin mitä ne nykyään ovat.\nMutta tällä kaikella ei tietenkään ole mitään väliä. Sillä tätä linjaa hallitus ei aja. Sen sijaan se pyrkii kasvattamaan tuloeroja. Eli varmistamaan että ylikoulutuskysymys on entistä suurempi.\nTunnisteet: ahkeruus, koulutus, köyhyys, markkinatalous, politiikka, raha, sivistys, teknologia, työ, verotus, yhteiskunta


Betonia kilpailukykyiseen hintaan Kanta-Hämeen ja Uudenmaan alueella.\nBetonihamsteri OyHannu Kumpeli2020-02-04T20:34:19+02:00\nBetonia ammattitaidolla, valmisbetonin tilaaminen on helppoa!\nBetonia moneen kohteeseen. Betonihamsteri Oy on Uudellamaalla ja Kanta-Hämeessä toimiva valmisbetonin siirtoon ja betonointiin erikoistunut yritys ja meiltä saat valmisbetonia kilpailukykyiseen hintaan. Käytämme tarjouksissa selkeää kuutiohinnoittelua, josta käy helposti ilmi lopullinen hinta. Toimitamme anturat, sokkelit, lattiabetonit pumpattuna ja kuljetettuna juuri niin kuin olemme sopineet.\nTilaa meiltä betonipaketti sisältäen anturavalun, sokkelivalun sekä lattiavalut lattiatöineen. Pakettihintaan kuuluu myös betonin, pumppauksen, kuljetuksen ja purkuun käytetyn ajan veloitukset. Pyydä meiltä tarjous ja otamme yhteyttä!\nKoska eri kohteissa tarvitaan laadultaan ja käyttötarkoitukseltaan erilaisia betonilaatuja, niin me annamme myös asiantuntevaa opastusta betonilaatujen valinnassa. Käytämme ainoastaan SFS:n sertifioimaa valmisbetonia ja joustavat toimitusajat sekä vahva osaamisemme varmistavat, että lopputulos on sitä, mitä on tilattu.\nKäytössänne on FISE:n hyväksymä betonilaborantti, joka takaa, että betonin laatuvaatimukset täyttyvät.\nToiminta-aluettamme ovat Häme, Pirkanmaa ja Uusimaa – Hämeenlinna, Hattula, Valkeakoski, Akaa, Forssa, Janakkala, Riihimäki, Hyvinkää, Pälkäne, Lahti, Järvenpää, Kerava, Vantaa ja Porvoo.


Yleinen arkistot - Page 2 of 90 - Puumala-lehti\n3.9.2019 Elvi Köpman 0\nPostin jakelussa on tällä viikolla suurella todennäköisyydellä viiveitä, koska Postin terminaalien ja postikeskusten käsittely- ja trukkitehtävissä olevat työntekijät ovat lakossa 1.-4.9.Kirjapaino Lehtiseppien myyntipäällikkö Jukka Lohi …\n28.8.2019 toimitus 0\n28.8.2019 Puumala-lehden uudeksi päätoimittajaksi on valittu mikkeliläinen Tiina Judén (51). Hän toimii vielä Maaseutukuriirin toimittajana ja tiedottajana Etelä-Savon alueella. Judénilla on vankka kokemus sanomalehdistä, digitaalisesta …\n27.8.2019 toimitus 0\nSaimaa Swimrun 24.8.2019 Puumala MYL 19,0 km (Lähti 16, Keskeytti 0, Hylätty 0) 1) Jaakko Mäkelä Ville Mäkelä IF Solvalla Vargarna 1:56:02, 2) Sami Naatula …\n22.8.2019 toimitus 0\n22.8.2019 Hiirihaukka tuli seuraamaan heinänniittoa pellolta, kun kuuli traktorin äänen. Niitettäessä pelolla liikkuvat pienet eläimet, kuten hiiret, sammakot tulevat näkyville ja ovat helppoja aterioita hiirihaukalle. …\n21.8.2019 toimitus 0\n21.8.2019 Aikuisten kesäolympialaisten tulokset eivät ole mahtuneet lehteen tilanpuutteen vuoksi. Voit tarkistaa omat aikasi ja tuloksesi alla olevasta listasta. Lasten olympialaiset käytiin 25.7. ja aikuisten …\n7.8.2019 Hanna-Mari Tyrväinen 0\n7.8.2019 Valokuvien tekijänoikeudet: Hanna-Mari Tyrväinen, Puumala-lehti. Kuvien luvaton käyttö kielletty. Share This:\n7.8.2019 toimitus 0\n7.8.2019 Share This:\n30.7.2019 toimitus 1\n30.7.2019 Puumala-lehteä julkaiseva Puumala-seura ry ja päätoimittaja Kari Kauppinen ovat yhdessä sopineet hänen työsuhteensa päättymisestä. Kari Kauppinen siirtyy uusiin tehtäviin lomiensa jälkeen. Lehti käynnistää uuden …\n25.7.2019 toimitus 0\n25.7.2019 Puumala-lehti ja Hurissalon kyläyhdistyksen Wanhat wermeet -tapahtuma järjestävät vanhojen esineiden tunnistamiskilpailun. Vastausaikaa on vajaa viikko eli lähetä oikea vastauksesi viimeistään maanantaina 29. heinäkuuta. Vastaukset …\n25.7.2019 Sari Havaksen ja Pauliina Hukkasen tähdittämä Terapian tarpeessa jälleen saapuu lauantaina Sahanlahteen. Yhteensä esityksiä on kymmenen. Katsoimme esityksen jo ennakkoon. Lue lehdestä, miltä se …


Viime aikoina järkkäri on päässyt reissuillemme mukaan luvattoman harvoin, joten taas joudutte jälkikäsiteltyjä kännykkäkuvia katselemaan. Pyrin ryhdistäytymään asian suhteen, joskus, ehkä. :p\nMutta asiaan eli uuteen koirakaveriimme Milaan! Kaikenmoisista kiireistä, Caron (nyt jo parantuneesta) hotspotista ja navakan tuulen pieksemistä sadepäivistä johtuen pääsimme toteuttamaan tovin ajan haikailemamme yhteisen uimareissun vasta tällä viikolla. Eipä meitä ihanalla auringonpaisteella tuolloinkaan hellitty, mutta sen verran kosteat ja vilakat ovat kesäkelit tänä vuonna olleet, että pilvinen ja sateeton päiväkin on ollut fanfaarien paikka. Kastumiselta ei vältytty tietty tuolloinkaan, sillä kun kaksi karvaista tornadoa valloittaa rannan, on aivan varmaa, että siinä kyllä kastuvat viattomat sivullisetkin. ;) Milalla on muuten aivan mahtava tapa loikkia veteen kuin paraskin kenguru ja niissä loikissa ei korkeutta ja joustavuutta säästellä. Ei voi vakavalla naamalla sitä menoa katsella. Eikä voi sitäkään, kun tyypit vuorotellen varastavat toisiltaan kepin ja juoksevat ilkkuen karkuun toisen jäädessä hölmistyneenä tilannetta ihmettelemään, kunnes hoksaa lähteä karkuria jahtaamaan. Samanlaisia velmuja molemmat, paitsi että siinä missä Carossa on "ainoan lapsen" itsekkyyssyndroomaa, on Mila periksiantavaisempi. Eipähän tartte turhista tapella, kun toinen osaa joustaa, hah!\nKuka ehtii ensin?!\nSovitaan, että se oli tasapeli, okei?\nUimanopeudessa tämä parivaljakko on hyvin pitkälti samaa tasoa Caron johtaessa ehkä yhden karvan mitalla. Sellainen on pojalle jotain aivan uutta, yleensä kun kaikki jäävät taakse tuosta noin vain. Havaittavissa oli suurta hämmennystä ellei jopa orastavaa kauhupaniikkia, Mila kun ei siitä rivakasta vauhdista jäänytkään, vaan roikkui mukana kuin pahin mahdollinen takiainen. :p\nAlku näyttää Caron kannalta hyvältä.\nMutta pian etumatkalle alkaa tapahtua jotain mystistä.\nEi hiivatti sentään...\n...sehän saa mut KIINNI!!!\nJos yhtään lohduttaa, nii oli se mulleki karmeen rankkaa, puuh...\nTota, mitäs jos seuraavaks vaikka...\nJoo-o, ehottomasti se BANZAAAAAIIII!!!\nAi hitto, oliks siellä joku toinenki keppi?\nOli näköjään. It's hippa-time again!\nUrr...rurrr...ruuurrr... Mä haluun kans, hei!\nEi muuta kuin uutta skabaa kehiin.\nTyyli edelleen vapaa. ;)\nLähettänyt Bemary klo 1:57 ip.\nTunnisteet: Caro, iPhone 4S, koira, koirauinti, leikkikaverit, Mila, no hupsista..., saksanpaimenkoira, seropi, ulostautuminen\nPiivi 12. kesäkuuta 2015 klo 21.37\nVoi että mitkä vesipedot! ♥ Pääsisipä itsekin jo uimaan! En muuten olisi arvannut kuvia kännykällä otetuiksi, upeat ja tarkat ovat. :D\nBemary 14. kesäkuuta 2015 klo 11.39\nPääsispä niin, vaan ei näillä alkukesän keleillä oikein huvita. Jäääätyyyyy. x) Ja mitä kuviin tulee, nii jälkikäsittelyllä pystyy pelastamaan kännykuviakin jossain määrin, mut jos näkisit nää samat järkkäriversioina, huomaisit aivan varmasti eron, joka ois enemmän ku ihan pieni. :D\nTaru 15. kesäkuuta 2015 klo 13.20\nNämä kuvat on siis kännykällä otettu ? Mä taidan lähteä itkemään muutamaksi päiväksi ;)\nKavereillä hyvin synkronisoitu uimasesitys, muuten :)\nBemary 2. heinäkuuta 2015 klo 11.40\nSori, oon näköjään unohtanu vastailla tähän. :O\nMut niin juu, asiaan. Kännykällä tosiaan otin, mut pitää toki muistaa se, etteivät oo (Lightroomilla) käsittelemättömiä. Älä siis mee itkemään minnekään, koska pieniä taikoja näiden eteen tartti tehä. :D


Paljon mainettaan parempi sote]Yrittajat.fi\n25.5.2018 | 13:13\nTänäkin keväänä se tapahtui. Kun perustuslakivaliokunnan lausunto lähenee, keskustelu sosiaali- ja terveyspalvelu-uudistuksen ja valinnanvapauden ympärillä kiihtyy. Ilma on sakeanaan vuotoja, huhuja ja väitteitä. Isot otsikot tarttuvat yksityiskohtiin ja kokonaiskuva uudistuksesta hämärtyy. Muutoshälinästä vaikea erottaa olennaista.\nSote-uudistus on paljon mainettaan parempi. Se toteuttaa sille asetettuja tavoitteita ja vieläpä yhteisesti hyväksyttyjen keinojen kautta. Mitään ei rikota, mutta toimimattomia kohtia korjataan.\nKaikki ovat sitä mieltä, että sote-palvelujen järjestämisvastuu pitää koota laajemmille harteille. Näin tehdään, kun muodostetaan kuntia isommat maakunnat. Edellisen hallituskauden lopussa perustuslakivaliokunta linjasi, että kuntia ei voida pakottaa sote-kuntayhtymään, vaan sote-päättäjät pitää valita vaaleilla. Tämäkin vaatimus täyttyy.\nValinnanvapaus parantaa peruspalveluiden saatavuutta\nSote-uudistuksen tavoite on parantaa peruspalvelujen saatavuutta. Valinnanvapaus toteuttaa tämän. Kun kaikki laatukriteerit täyttävät toimijat, saavat perustaa sote-keskuksen, lisääntyy niiden määrä. Maalaisjärjellä ajatellen tämä johtaa siihen, että ihmiset pääsevät nopeammin lääkäriin.\nSote-keskus vastaa vain käytetyimmistä peruspalveluista. On oikein, että saamme itse valita tuon ensimmäisen kontaktin. Sote-keskuksessa vahvistetaan sosiaalipalvelujen osaamista. Tämä on tärkeää, jotta sosiaalipalvelujen tarve tunnistetaan ajoissa. Mitä aikaisemmin tarvitsija saa avun, sitä parempi. Varhainen tuki on sekä inhimillisesti että taloudellisesti kannattavaa.\nValinnanvapaus ei ole pakko\nPäätöksen sosiaalipalveluista tekee jatkossakin julkinen taho. Maakunnan liikelaitos vastaa sosiaalipalveluista. Valinnanvapauslain mukaan joissain palveluissa asiakkaalla on oikeus asiakasseteliin tai henkilökohtaiseen budjettiin. Näitä palveluja ovat esimerkiksi kotiin vietävät palvelut ja asumispalvelut. Eikö ole oikein, että ihmisen saa itse päättää, missä hän asuu tai kuka hänen kotiinsa tulee? Valinnanvapaus ei kuitenkaan ole pakko. Jos ihminen ei halua sitä käyttää, huolehtii maakunnan liikelaitos eli julkinen taho palveluista – aivan kuten tähänkin asti.\nValinnanvapaus ei myöskään johda kaaokseen sairaaloissa. Erikoissairaanhoito jää täysin maakunnan liikelaitoksen vastuulle. Maakunta voi toki halutessaan päättää ottaa asiakasseteleitä käyttöön erilaisissa sote-palveluissa. Fiksu maakunta näin tekeekin ja hyötyy samalla monituottajamallin eduista. Monituottajamalli kun pitää hinnat kurissa, kannustaa innovaatioihin ja parantaa palvelujen laatua. Mutta maakunta tekee sen hallitusti omilla päätöksillään.\nBudjettikuri on välttämätön\nVäitän, että asiakas ei erikoissairaanhoidossa heti huomaa sote-uudistusta arjessa mitenkään. Sairaanhoitopiirien johdolle muutos toki näkyy – enää ei voi lähettää lisälaskua kuntaan. Jos raha ei riitä, pitää keskustella valtiovarainministeriön kanssa. Pelko siitä, että ministeriö on kuntia tiukempi, on varmasti aiheellinen. Mutta budjettikuri on myös välttämätön. Myös erikoissairaanhoidossa pitää parantaa kustannusvaikuttavuutta ja saada parhaat toimintatavat leviämään koko maahan.\nYhtä luonnollista on, että peruspalvelujen saatavuuden parantaminen lisää niiden kustannuksia. Ja näin pitää ollakin. Kun jotain haluaa vahvistaa, sille pitää myös antaa resursseja. Sote-uudistuksen kustannustavoitteita arvioitaessa pitää tarkastella koko järjestelmää, niin perustasoa kuin erikoistasoa ja niin sosiaali- kuin terveyspalvelujakin. Kustannusvaikuttavuuden parantaminen tapahtuu uudenlaisen toiminnan kautta. Eduskunnan pitää nyt pitää tehdä päätös hallinnosta ja päästää ammattilaiset vihdoin kehittämään meille parempia sote-palveluja. Maakunnat ja sote-alan yrittäjät ovat valmiita – tehdään yhdessä parempi sote.\nsote sote-uudistus valinnanvapaus sote-keskus erikoissairaanhoito\nTämä kirjoitus ei liity salaliittoteorioihin\nTyöllisyys on hallituksen vastuulla


Marco Tozzi nilkkurit / Musta - Naisten nilkkurit netistä! | Simpsetti\nNilkkurit säädettävällä solkikoristeella! Marco Tozzi mokkanahkaiset nilkkurit pehmeällä sisävuorella.\nVäri musta, säädettävä solkikoriste nilkassa\nPehmeä, omaan jalkaan muotoutuva Feel Me-sisäpohja\nSisäsyrjällä vetoketju, helpot pukea jalkaan\nNahkanilkkurit omaan jalkaan muotoutuvalla pohjallisella. Säädettävä solkikoriste nilkassa, jonka avulla kenkien vartta on helppo säätää omaan jalkaan sopivaksi.\nVäri: Musta, säädettävä solkikoriste nilkassa


Miten sujuvaa lukemista harjoitellaan? | Lukeva Lappeenranta | 2022\nSujuvassa lukemisessa täytyy hallita useita peruslukutaidon elementtejä; sanojen tarkka ja nopea tunnistaminen sekä luetun tauottaminen ja rytmittäminen järkeviksi kokonaisuuksiksi. Pelkkä lukemisen nopeus ei kuitenkaan riitä, vaan sanojen merkitys täytyy tunnistaa ja tekstiä täytyy osata tulkita.\nLukemisen sujuvuus riippuu lapsen fonologisista taidoista ja nopean nimeämisen taidoista. Jos lukeminen takkuaa, syy voi löytyä juuri näistä. Motivaation puute ja harjoittelun vähäisyys vaikuttavat myös lukemisen taitoihin. Sujuvaa lukemista voidaan onneksi opettaa ja harjoitella.\nLasten on hyvä saada malleja siitä, miltä sujuva lukeminen kuulostaa. Oma ääneen lukeminen on tärkeää harjoittelun alkuvaiheessa; silloin kuulo- ja näköhavainnot tukevat toisiaan. Myös opettajan tai vanhemman antama ääneen lukemisen malli on tärkeää etenkin aloitteleville lukijoille. Aikuisen antama malli tukee erityisesti tekstin tauottamisen ja rytmittämisen harjoittelua.\nÄäneen lukemista on hyvä harjoitella päivittäin. Ääneen voi lukea ensin itsekseen, sitten parin kanssa ja lopulta vaikka kuorolukuna opettajan johdolla. Vaikka kuorolukemisessa sopivan lukunopeuden hakeminen voi olla vaativaa, myös heikot lukijat saavat siitä kokemuksen sujuvasta lukemisesta. Myös äänikirjan kuunteleminen ja tekstin seuraaminen on hyvä tapa harjoitella sujuvaa, rytmikästä lukemista.\nToistolukeminen on yksi tapa sujuvoittaa lukutaitoa. Silloin oppilas lukee samaa tekstiä uudelleen ja uudelleen, esimerkiksi monena peräkkäisenä päivänä. Toistettaessa teksti tulee tutuksi ja sanojen tunnistaminen automatisoituu. Näin syntyy kokemus sujuvasta lukemisesta ja lukeminen on palkitsevaa. Toistolukemiseen voi ottaa mukaan myös ajanoton, jolloin kerta kerralta paraneva aika saa oppilaan kokemaan mielihyvää edistymisestään.\nMinuuttilukemisessa luetaan samaa tekstiä aina minuutti kerrallaan, jälleen vaikkapa peräkkäisinä päivänä. Minuutin jälkeen lasketaan luetut sanat tai tavut ja seurataan, kuinka paljon enemmän niitä päivä päivältä kertyy. Koska lukemiseen käytettävä aika on lyhyt, heikoimmatkin lukijat jaksavat harjoitella.\nLukemisen sujuvuuden edistymistä tulee seurata säännöllisesti luettamalla oppilasta ääneen kahden kesken. Seurannan avulla voidaan suunnitella jatkoharjoittelu tehokkaasti ja se antaa opettajalle, lapselle ja vanhemmille konkreettista palautetta lukemisen kehittymisestä. Voit hyödyntää tällä sivustolla kuvattua Lukeva Lappeenranta -mallia omien oppilaidesi lukemisen sujuvuuden seuraamisessa.\nLisää tietoa tästä aiheesta löydät esimerkiksi Marja-Kristiina Lerkkasen julkaisuista. Tämän tekstin tukena on ollut kirja Lukemaan oppiminen ja opettaminen esi- ja alkuopetuksessa.


Helmilän Estelle: Sterilointi?\nLähettänyt Katariina klo 9.08\nRamona 1. huhtikuuta 2015 klo 0.39\nYksi äitini tanskandoggeista sai kaksi kertaa kohtutulehduksen, joten se päätettiin leikkauttaa, muuten tulehdukset olisivat aina vain uusineet. Meidän tapauksessamme ei leikkaus tehnyt kyllä muuta kuin hyvää. Koira oli jo valmiiksi melko kovaluonteinen, eikä leikkaus muuttanut sen luonnetta lainkaan. Myös leikkaushaava parani nopeasti, eikä mitään jälkikomplikaatioitakaan tullut. Paranemisaika vain oli vähän tuskainen, kun peuhaamista ja vapaana metsässä lenkkeilyä rakastavan doggin piti kulkea vain hihnassa ja ottaa iisisti pari viikkoa. Kyllä sen pää senkin kuitenkin kesti.\nLeikkaus on siis kyllä ihan suotava operaatio, jos sellaista harkitsee. Toinen vaihtoehto on sitten leikkauttaa vasta sitten, jos on jo ensimmäinen kohtutulehdus tai jokin muu vaiva tullut, jos ei halua tervettä koiraa leikkauttaa. Jos näin tekee, pitää kuitenkin olla tosi tarkkana, että huomaa sen mahdollisen kohtutulehduksen ajoissa, ettei käy huonosti.\nEli siis, jos siltä tuntuu, niin kannattaa leikata, ei vara venettä kaada. Vaikka leikkauksessakin on riskinsä, ovat ne kuitenkin suhteellisen pieniä.\nOtan osaa Nellan puolesta.